text:
Suudu sarɗi wiyeteendu Senaa nduu, ɓenninii e joɗle mum jawtuɗe ɗee, e gardagol Al Hajji Abdul Bah, eɓɓaaɗe sariya tati (3). Heen wootere yowitii ko e « ƴettugol feere ngenndiire » ngam haɓaade « leeptugol ».
Suudu sarɗi wiyeteendu Senaa nduu, ɓenninii e joɗle mum jawtuɗe ɗee, e gardagol Al Hajji Abdul Bah, eɓɓaaɗe sariya tati (3). Heen wootere yowitii ko e « ƴettugol feere ngenndiire » ngam haɓaade « leeptugol ».
Eɓɓaande ɗiɗmere ndee lomtii ko sariya 2013/011 pawoowo kuuge warhoore aadee e kala baɗe njiyaagu walla leeptugol. Eɓɓaande tataɓere ndee yowitii ko e kuuge paweteeɗe e baɗe njiyaagu. E wiyde kalifu ñaawoore, « sariya gadano oo ko ngam tabitinde ko leydi ndii hunaninoo leyɗe goɗɗe ɗee, kam e ɗooftaade jamirooje diine men e doosɗe leydi ndii.» E wiyde makko, « hankadi hay gooto daɗataa e kuuge baɗe leeptugol ». Huunde haawniinde ! « Njiyaagu ko warhoore aadee » kono haɓotooɓe njiyaagu ina ñaawee kasoo ! “hankadi hay gooto daɗataa e kuuge baɗe leeptugol”, tawi pelle darniiɗe jojjanɗe aadee ñalnde kala ina cuurta baɗe bonɗe ɗe huunde e doole kisal leydi ndii ngollotoo yimɓe !
Yeru ɗuum ko bayyinaango CSVVDH (Comité de Solidarité) ñalnde 13 ut 2015 ngam suurtude haala e golle e baɗle bonɗe. Ina winndaa heen « E oo kikiiɗe (12 ut 2015), hedde w18, poliseeji njaggii, leeptii, ƴattii suka ɓaleejo sanɗa muritaninaajo… »
(…) « Ɓe ngonnoo ko e raddude tumarankooɓe ɓaleeɓe, haa teeŋti noon e Senegaalnaaɓe, saraaji laawol Nuwaadibu, hedde Big Market. » Suka oo wirtii ɓe, “haawaa golle bonɗe ɗe ɓe ngollotoo ɓee tumarankooɓe, o dartii… O woni e noddude yumma makko, mo nganndu-ɗaa ko kaɓantooɗo jojjanɗe aadee. O ƴettori heen foto ngam seedanfaagal, o jolti e oto makko o yahi ».
« Ɓooytaani polisee e sanndarma paddii mo saraaji kilinik Ibn Sina, ɓe ɗoofi mo e oto makko, ɓe ngoni e lappude mo, hade maɓɓe nawde mo forso ».
Ɓe piyi mo haa ɓe ngaañi mo. Ko ɓuri bonde koo kadi, ko ƴattooje bonɗe rasismayeeje ɗe ɓe ƴattii mo e safatoore… » .
« Hannde beeli yoga e ɓaleeɓe ko ko owi. Won heen kultii hay yaltude boowal sabu hulde yaltineede leydi mum en e taccineede. »
Ko teskini hannde e leydi ndii, ko kuule moƴƴe ƴetteteeɗe, ƴettirteeɗe ngam deƴƴinde yimɓe, e golle bonɗe, luulndiiɗe ɗeen kuule golleteeɗe les : Gartugol taccinanooɓe jokkii caggal kuudetaa 2008, kono hay hujja gooto e hakke gooto ɓe keɓtaani, so wonaa jokkude e wonde tumarankooɓe nder leydi mum en, walla fiyeede so ɗaɓii hujja mum en. Wiyanooma ko laamu miskinɓe kono hannde fof miskinɓe ɓuri torkude e lohde. Wiyanooma ko kaɓgol e “mufsiddin en, wonndunooɓe e laamu Maawiyya”, kono ɓeen ngoni e laamu hee haa hannde. Wiyanooma maa njeenaari e bonnugol jawdi haɓe, kono hannde fof ndi ɓuri yaajde, jawdi ɓuri waawde bonneede e geɗe ɗe ngalanaa ɓesngu nguu e leydi ndii hay ngartam ngootam.
Ɓe mbiyiino maa ɓe lomtinan toranooɓe e warngooji kitaale 89-91, kono tabitinaa ko politik joñgol ɓaleeɓe e fuunti e loppitgol ngenndaagal ɓaleeɓe rewrude e binndital paltoor, loppitgol gese mum en e nokkuuji durngo ndariindi mum en…
Kuule karminooje njiyaagu keewɗe ina ƴettee ñalnde kala, kono won e haɓotooɓe ɗum nana nder kasoo. Wiyaa ko wellitaare e potal e demokaraasi, kono hay heen gootel laataaki : pelle ɗiɗi calaaɗe heɓtineede ko FPC e RAG tawi joom mum alaa ko njiɗi so wonaa dañde no kaaldi miijo mum en. Podooje baɗanooɗe fof laatiima henndu yahooru nduya. Wiyanooma ko kisal, kono hannde fof kulol ɓuri yaajde e leydi hee, sabu njannguuji saaysayeeɓe e warngooji … Ñalnde fof ko ɓiɓɓe walla koreeji ɓeen jogiiɓe leydi ndii, nanetee pellii gaa, pellii too … Hay lewru ndu gollotooɓe Suwoyraat podananoo, laatiima koyɗol muumo…
Jiɗɗo yiytude laawol kala, yo heɗo ko ɓe kaalata, annda ko ko luulndii ɗum woni ko golletee !
Muttaar


c: text/html

text:
Caggal nde ɓe jibbini, ko rewɓe haani waɗude haa ɓe hetta hoore maɓɓe
Saakitaama ñannde :
Musiɓɓe tedduɓe heɗiiɓe rfi fulfulde bismilla mon e yewtere Dinngiral Rewɓe. Hannde toɓɓere men haalan ko holno rewɓe mbaɗata haa daña walla hetta dakkamme hoore maɓɓe caggal nde ɓe njibini.Ko balɗe maa lebbi maa duuɓi rewɓe ƴettata ngam ruttaade e nder cuuɗi maɓɓe? Holko moodiɓɓe walla worɓe maɓɓe foti waɗude ngam wallude e ngal jaɓɓal?Koɗo men ko Aminata Mayga debbo jibantoojo (balloowo rewɓe njibingol) to Burkina Faso. Omo jaaboo ɗee namne.Talaata garowo oo en kaalaan e njillu nder winndere yimɓe jiiŋanooɓe rewɓe (debbiyankooɓe). E dow toɓɓere doolugol rewɓe walla bi’en bonneji ɗii rewɓe mbaɗetee ñannde kala.

robotstxt: allowed

filter: keep


text:
ÑANNDE SAHARAA OO WILITOYTA
Heɗito henndu ndun, ko Saharaa on woni e woyde… Himo yiɗi wiltude.
Saharaa on wonaa jeereende wonnoo : o woniino leydi labaandi, kecciri.
Yimɓe hoɗunooɓe ton ɓen no teddinnoo tagoodi ndin, hiɓe wuuri nguurndam mbelɗam.
Hiɓe mbaañatnoo, hiɓe aynatnoo, hiɓe ndematnoo.
Hiɓe yiɗi leydi maɓɓe ndin, leydi maɓɓe ndin no yiɗi ɓe.
Yimɓe wudduɓe ngari koɗi : bone naati.
Ɓeen yimɓe yiɗaa jam, ko ngalu tan ɓe njiɗi.
Hay huunde yonataa ɓe, ɓe jokki e ɓeydugol ngaluuji maɓɓe tan.
Ka waaño, ɓe mbarat kulle — naa ko ɓe ñaama, kono ko ko ɓe mantora.
Ɓe soppi ladde nden — tawi wonaa ko ɓe ɗuwora toɓo maa naange, ko ko ɓe mahira kuɓeeje laamu.
Ko ɓeen yimɓe wudduɓe mbaɗatnoo barmini Saharaa oo.
O felliti wontude jeereende.
Kono yimɓe hoɗunooɓe ton ɓen eggaani, sabu hiɓe yiɗi leydi ndin.
Ɗum weli Saharaa on. Fii yettugol ɓe fii giggol maɓɓe ngol, Saharaa on rokki ɓe ɓulli, rokki ɓe kadi daande maayo Niiseer ngoo.
Gila ndeen, Saharaa on no weemi.
Heɗito henndu ndun, ko Saharaa on woni e woyde. Himo yiɗi wiltude.
Ñannde goo, Saharaa on lamndii mawɗo ganndo : « Honno mi yiitirta ndeen jonnde jam jamaanuuji feƴƴuɗi ? »
Ganndo on jaabii : « Wondu e yimɓe nunɗuɓe, moƴƴuɓe, teddinɓe tagoodi ndin. »
Ganndo on ɓeydi : « Ñannde goo neɗɗo aroyat. O wuurnita huɗo kon e leɗɗe anndanooɗe e ɗiin jamaanuuji feƴƴuɗi. Ko o neɗɗo nunɗuɗo, moƴƴuɗo. O waɗa nguurndam makko fof e puɗi ɗin. Kono haa aljanna majjunooɗo on heɓtoo, ko maa oon neɗɗo foola, yimɓe wudduɓe ɓen. Ɗum saɗtat haa ɓurta.
Kono woodat jeyaaɗo moƴƴuɗo balloyoo mo dartaade caɗeele ɗen haa o foola añɓe makko ɓen. Oon neɗɗo no jogii aawdi mbaawndi wallude ma haa wilitaa kadi. »
Heɗito henndu ndun, ko Saharaa on woni e woyde. Himo fadii neɗɗo nunɗuɗo, moƴƴuɗo, ballitoowo mo wiltude kadi.
No teddinirɗen tagudi ndin woo, ko noon njiɗirten ndi, ko noon jeereende nden yaawirta wiltude.
Publié le 08/07/2022 - Modifié le 08/07/2022


text:
Senegaal, caggal lewbi keewɗi iiñcuri, gulaali e seppooji, Senegaalnaaɓe cuɓiima sarɗiyankooɓe jogorɓe jooɗonoyaade ɗum en to Suudu Batirdu Ngenndi ñalnde Dewo 31, Morso 2022. Tuggude gila ndeen ñalnde kadi jeddi, e kappitaali hakkunde banngeeji ɗiɗi ɗii ene heewi. Bannge heen kala wiyi ko kañum hawi. Kono hanki Goomu Ngenndiijo (Commision Nationale) kalfinaaɗo suɓngooji o yaltinii resiltaaji paɗndorɗi, ko adii nde Goomu Ñaawooɓe Toowɓe o (Conseil constitutionnel) rokkirde yiyannde mum battindiire.
jokku taro
Like this:
Like Loading...
Ko weltaare mawnde ndañɗen hannde nde pinɗen keɓɗen tintinoore Fouta Vision wonnde ɓe keɓtii kanaal maɓɓe Youtube. Nde tawnoo wonaa enen tan, kono kala ɗo pullo jiɗɗo pinal Fulɓe e ɓamtaare ɗemngal Pulaar woni, ene suninoo no feewi e nande wonnde taƴooɓe njanii kadi he gooto e kanaaluuji Pulaar nder Youtube. He lewbi jawtuɗi ɗii, eɗen nganndi, ko kanaal Piindi TV taƴooɓe ɓee njannoo kadi celni ɗum laawol. Waɗti so a naatii he Piindi cuppitoytoɗaa ko he kanaal goɗɗo.
Jokku Taro
Like this:
Like Loading...
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji. Ɗuum firti tuggude gila he duɗe tokoose, hakkundeeje, haa e jaaɓi-haaɗtirde janngirde Arabeere wontata koko waɗɗii. Ɗemngal Faraysinkoore ngal Muritaninaaɓe kuwtortonoo gila ko adii jeytaare mum en haa jooni, kadi gonnongal ɗemngal mum lawakeewal (langue officielle) caggal nde Muritani heɓi jeytaare mum ngal, kanum sortaama he ɗemɗe laawɗinaaɗe leydi ndi.
Jokku Taro
Like this:
Like Loading...
Dukooji e ko yowitii e hol ko foti wonde identitee leydi Muritani, ko duko fuɗɗiingo gila he kebungal jeytaare Muritani ndimaagu mum dawrugol. Mbele Muraitani so rimɗii foti ñaantoraade ko wutte mum capataagu,ɗuum firti wonde leydi safalɓe gila to pinal haa e ɗemngal e kala maandeeji (symboles) mum? Walla Muritani foti ko faarnoraade wonde leydi leñɗi keewɗi, pine, e ɗemɗe keewɗe ceertuɗe?
jokku taro
Like this:
Like Loading...
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
Jokku Taro
Like this:
Like Loading...
Ko ñalnde Talaata 12/04/2022 Abdulay Ali Malal Jallo, gardiiɗo Radio Tele Fulɓe naati ñiiɓirde CNRA yuɓɓo laamuyankeewu halfinaango rokkirde siññaaluuji Tele e reende kuule mum en he nder Senegaal. Omo wonndi e sate mawɗo mo ene jeyaa heen jooma-suudu makko, Raabi Seydi, golloowo kadi he RTF, wonndude e musiɗɗo makko Ibraahima Kebe, jaayndiyanke RTF.
Jokku Taro
Like this:
Like Loading...


text:
Ko e lewru sulyee 2012, Fooyre Ɓamtaare yaltinnoo tonngoode mum 100, heen 30 tonngoode ko hakkunde 1980 e 1989, heen 70 tonngoode ko hakkunde 2006 e 2012. Jooni (abril 2021), woni duuɓi jeenay caggal ɗuum, en njaltinii tonngooɗe 100 goɗɗe. En njettii heen Alla no feewi !
Waɗde daawe nguurndam Fooyre ine peccoo e daawe ɗiɗi maantinɗe :
– daawal gadanal : 1980-1989 ;
– daawal ɗimmal : 2006 – 2021
Daawal gadanal
Sosi Fooyre Ɓamtaare, ko Fedde Ɓamtaare Pulaar he Muritani, e gardagol Mammadu Siley Bah. Fooyre yaltini tonngoode mum adannde ko e lewru noowammbar 1980. E oon sahaa jaayɗe keeriiɗe ngoodaani e leydi hee. Oon sahaa, yaltinde ɗerewol binndangol ine heewi caɗeele. Jaaynde ndee yaltatnoo ko lebbi 3 kala laawol gootol, e sifaa ɗereeji keppaaɗi, ko famɗi fof kelle 8. Ko tumbitte 1 000 kebbitintenoo, caree e nder cate FƁPM nder leydi ndii. Njeeygu ɗeen tumbitte difinoo coggu kaayitaaji (wonaano huunde saɗtunde) kono wuurnunoo jaaynde ndee ko yarlitaare terɗe Goomu jaaynde e ko ɓuri teeŋtude. Tammbinoo golle ɗee ko Goomuuji jeeyngal e jaaynde, ɗi Maamuudu Haaruuna Joop, Umar Abdullaay Soh, Kajjata Maalik Jallo e Aamadu Sammba Soh ndeggondiri e gardagol mum en hakkunde 1980 e 1989.
E ɗii duuɓi jeenay (1980-1989) ko tonngooɗe 24 njaltinaa (ina waɗi heen diwaaɗe : tongooɗe 8, 15, 17, 18, 25, 27) : jaaynde ndee yaltatnoo ko laawol gootol lebbi tati kala.
Daawal ɗimmal : 2006 – 2021
Caggal batu Mooɓondiral jooɗinoongu e 2003, goomu kumpital kesu sosaa. Ina jeyanoo e tuugnorgal nguun goomu, toɓɓe tati, maantinɗe : heɓtude yeewtere rajo, e wuurtinde Fooyre Ɓamtaare e sosde lowre internet. Kono, e oon sahaa, fof ko ko uddunoo, sabu laamu lofnoongu golle Fedde ndee, haɗti jaltugol Fooyre, uddi yeewtere men to Rajo Muritani, ko kam wonnoo ɗoo. Nguun laamu nde follaa e ut 2005, henndu wellitaare fuɗɗii wuttude, woodi dame puɗɗii udditaade. Nii woni, ñalnde 9/11/2005, Goomu kumpital yettinii Yiilirde Fedde ndee yiɗde mum ƴettitde Fooyre. Kono heɗɗaawo ina woodnoo to bannge sariya, sibu baylugol sariyaaji jowitiiɗi e jaayɗe. Fooyre joginoo tan ko “dépôt légal” keɓanooɗo e hitaande 1980, ndaa ɗuum nattii waawde yaltinde jaaynde. Ɗaɓɓaande winndaa, joɗɗinaa ko kalifu geɗe nder leydi ñalnde 20/04/06, jokkondire mbaɗaa, kono huunde ndee tehi no feewi. Nii woni pellit-ɗen yaltinde tonngoode 31 Fooyre Ɓamtaare. Ɗum hawri ko e sankaare Yero Dooro Jallo ñalnde 5/03/06, mbaɗdu-ɗen heen tonngoode heeriinde (kelle nay hakkundeeje, jaarooje Yero).
Hakkunde 1989 e 2006 noon, mbayliigu mawngu waɗii to bannge karallaagal, kuutorɗe kese juumtuɗe njolii, newnooje golle, kono ɗaɓɓuɗe humpito majjum. Alla wallii en, en njaawii naatde heen law, eɗen mari karallaagal kesal peewnugol jaayɗe ngal. Tonngoode 31 ndee saraa ko e ñalɗi mawningol hitaande 30ɓiire Fedde ndee (3 e 4 suwee 2006). Tonngoode 32 ko noon golloraa. Keɓoy-ɗen yamiroore e mudda (lebbi tati) ko ñalnde 14 suwee 2006. Ndeen yamiroore fuɗɗii ko e tonngoode 33 (sulyee 2006). Nde huuɓi ko ñalnde 18/10/2006, kono, keɓ-ɗen yamiroore hesere, tuugiinde e sariya keso (Kuulal 11 sariya sariya 017/2006 mo 12/07/2006 jowitiingal e wellitaare jaayɗe, sariya dogoowo haa e ñalngu hannde nguu).
Gila ndeen, haa e ñalawma hannde oo, lewru kala Fooyre Ɓamtaare ina yalta, so wonaa e noowammbar e desammbar 2010, walla noowammbar 2018, saawiyee 2019, sulyee 2020, sabu caɗeele muulirde ngenndi. E ngalɗoo daawal (2006 faade hannde), jaaynde ndee ina waylii so ƴeewdaama e daawal gadanal ngal (1980-1989) : nde waɗtii yaltude lewru kala, tee jooni nde ɓuri duumaade ; ŋari mayre ɓeydiima ; nde ɓeydiima mawnude, sibu ndeen ko ɗereeji 4 haa 8 tokoosi so heewii, hannde ko 8 mawɗi cowiiɗi laabi ɗiɗi gadani ɗii.
So wiyaama Fooyre tan noon, miijetee ko jaaynde kaayit ndee ; kono fooyre ko jaaynde kaayit ndee e lowre enternet ndee (https://pulaar.org), kam e hello mum facebook. Ɗum noon ko kaayit oo e kuutorɗe enternet ɗee.
Lowre internet ndee (pulaar.org) fuɗɗii gollaade ko gila feebariyee 2008. Ɗuum ne kadi jeyanoo ko e toɓɓanɗe Goomu kumpital. Denndaangal binndanɗe mayre ɗum noon ina njollee e internet. A nde jogii kadi lowre nder laylaytol renndo facebook (gila 2012), addanoore nde jokkondirde e fulɓe heewɓe e nder winndere ndee…
Eɗen mbaawi wiyde kadi wuurni Fooyre e daawal 2006 haa 2013 ko yarlitaare, tee e ngalɗoo daawal hay kaɓirgal gootal Fooyre joganooki. Ɗo adan ɗoo ko tumbitte 1 000 wonnoo, wonti 750, jooni ko tumbitte 500 tan kebbintee. Waɗi ɗum ustaade ko waasde ko hebbintee koo jarde. Kono, alaa dañirɗe Fooyre joginoo so wonaa ko yeeyetee e jaaynde kaayit ndee.
Tuggi 2013 haa jooni, won bayliigu waɗi : Fooyre waawii soodande hoore mum kaɓirɗe (ordinateer, muulirde, ekn), caggal nde waɗti heɓde ballal ummoraade e laamu (gila 2013) hay so tawii noon, ko ɓuri heewde heen ko nde heɓata koo ine yawnii. Kono kadi nde waɗtii dañde lulniiɓe (ɓe njettaama kaaɗdi njettoor) gila nde waɗti yeeyreede mbaadi limnere (version numérique), sibu nguun njeeygu ɓuri newaade, tee kala ɗo neɗɗo waawi wonde ine waawi heɓde ɗum. Kono, ɗuum fof e waade noon, huufooɓe ɓee, e sahtotooɓe ɓee, e winndooɓe ɓee, e sarooɓe ɓee, e toppitiiɓe lowre internet e hello facebook, ko yarlitiiɓe, sibu njoɓetaake. Kadi, Fooyre ine adda ballal mayre e kasdi joɗnde fedde ndee gila hitaande 2008.
Fooyre Ɓamtaare kadi, ko lowre internet pulaar.org
Hannde kayre woni lowre e Pulaar wajjere, wuurnde gila 2007. Lowe internet keewɗe, cosanooɗe e daawal hee maayii, nde tawnoo wuurnude lowre internet ine ɗaɓɓi heɓaare duumiinde kam e humpito moƴƴo karallaagal majjum haa waawa yahdude e mbayliigaaji mum keewɗi.
Pulaar.org, ko famɗi fof ko :
– 3 000 winndannde
– 200 njillu ñalawma kala
– Loowdi njuɓɓinaandi e defte : Alhajji Mahmuud Bah, Manndelaa, Tomaa Sankara, Ganndal sawru, Jaambareeɓe men, dartagol koloñaal, ganndal kuule asamaan, Sariya jeyi leydi ; nganndiwal, Lislaam e njiyaagu ; leyɗeele, hoohooɓe ; Sida, Jabet ; Nguurndam e maayde ɗemɗe, yimɓe, daartol Afrik hirnaange, Misra Ɓooyɗo, Siin, Japon ekn.
– 70% binndi Pulaar nder internet hannde, ko pulaar.org
Hello facebook : https://web.facebook.com/fooyrebamtaare
– Sosaa ko 12 sulyee 2012
– Faandaare : anndinde jaaynde ndee e fedde ndee
– 1 577 dewindiiɗo e 5 000 sehil
– Sikke alaa ngo lollinii binndol Pulaar he nder internet haa teeŋti noon jeyegol hooreejo mayre e firɓe Facebook, firefox… he Pulaar.
Tonngol
Hannde, he nder leydi ndii, haa nii he diiwaan hirnaange Afrik ndee, Fooyre Ɓamtaare woni jaaynde wootere, wajjere yaltoore e ɗemngal PULAAR. Wuurnude jaaynde e nder ɗemngal ngal alaa fof ɗo laawɗinaa, e sato wayngo nii yoorde, weeɓaani, sibu heewɓe ndokkaani ɗum qiima, mbiyata nii ma a taw, ko toppitiiɓe ɗum ɓee ngalaa haaju. Kono, en njettii Alla, en njettii Fedde Ɓamtaare Pulaar he Muritani, sabu mum sosde ndee jaaynde, gila nde heewɓe purƴinta Pulaar ndee, wuurni ɗum haa Duɗal Ɗemɗe ngenndiije sosaa, haa e oo sahaa hannde mo yimɓe fof, gila haralleeɓe jaŋde e ɗemɗiyankooɓe, haa e laamuuji, haa e furƴintunooɓe fof, heɓtini nafoore duttanagol ɗemɗe ngenndiije. Heddii ko jokkude e duñcude e wifde Fooyre men mbele ande jokka e yaynanaade en bolol men.
Ngam ɗumɗoon, Fooyre ine hatojini e winndooɓe, e huufooɓe, e sahtotooɓe, e sarooɓe e yeeyooɓe, e kaɓirɗe, e kasdi internet e lowre pulaar.org e laylayti ekn. Ɗee geɗe fof noon ko ngalu waawi rokkude ɗum en, hay so tawii yarlitaare kadi ine waawi wallitoreede. Njeeygu Fooyre, ɗo waawi tolnaade fof, waawaa addude nguun ngalu, alaa e sago peeje goɗɗe njiytee.
Tumbudu Fooyre (2019 – 2023)
– Aamadu Malal Gey
– Saydu Aamadu Njaay
– Maamuudu Haaruuna Joop
– Abdullaay Yerel Soh
– Malal Sammba Gise
– Dooro Gey
– Abuu Kan
– Umar Al Hajji Caam
– Bookara Aamadu Bah (Hooreejo Tumbudu)
Peccitagol ngardiigu lowe binndol tuggi abril 2021
Nguurndam Fedde : Bookara Aamadu Bah
Dawrugol e faggudu : Maamuudu Haaruuna Joop
Miijo e cariiɗe : Malal Sammba Gise
Daartol e renndo : Aamadu Malal Gey
Pinal e coftal ɓalli : Njaay Saydu + Dooro Gey
Nganndiwal e Karallaagal, e Cellal, e Sato : Bookara Aamadu Bah
—————————————–
Yiilirde Fedde Ɓamtaare Pulaar, sosnde Fooyre Ɓamtaare. (1980-1982)
Hooreejo : Mammadu Siley Bah
Koolaaɗo kuuɓal : Mammadu Bookara Lih
Kalfinaaɗo pinal : Aamadu Umar Jah
Cukko kalfinaaɗo pinal : Abdullaay Sal
Kalfinaaɗo jeeyngal e njuɓɓudi : Maamuudu Haaruuna Joop
Cukko kalfinaaɗo jeeyngal e njuɓɓudi : Alasan Borti Jallo
Kalfinaaɗo jokkondiral : Sileymaani Kan
Kalfinaaɗo ngalu : Abuu Marta Njaay
Koroowo ngalu : Muhammed el Habiib Soh
Tumbudu adanndu Fooyre Ɓamtaare (1980 -1982) ko nii siforinoo.
Mawɗo : Abdullaay Muusaa Sal
Mawɗo winndooɓe : Aamadu Malal Gey
Winndooɓe :
– Yaayaa Mammadu Bah
– Kajjata Maalik Jallo
– Bookara Aamadu Bah
Njuɓɓudi jaaynde ɗimmuru Fooyre (1982 – abril 1985) :
Hooreejo : Umar Abdullaay Soh
Kalfinaaɗo yeewtere rajo : Umar Abdullaay Soh
Kalfinaaɗo Fooyre Ɓamtaare : Aamadu Malal Gey
Winndooɓe :
– Hammadi Abdullaay Bah,
– Kajjata Jallo,
– Aali Jibi Gay,
– Muusaa Demmba Jallo.
E daawal hakkunde ngal, Aamadu Malal Gey fektaama to Nuwaadibu, ko Bookara Aamadu Bah lomtii mo ɗoon nde ummitii kañum ne Sehilbaabi to janngintunoo.
Goomu Jaaynde e Jeeyngal (1985-1987) Mooɓondiral abril 1985
Hooreejo Goomu : Maamuudu Haaruuna Joop
Cukko hooreejo, mawɗo tumbudu jeeyngal : Aliu Sidiki Bah
Mawɗo tumbudu jaaynde : Kajjata Jallo
Mawɗo binndol : Bookara Aamadu Bah
Terɗe :
– Aysata Jaari Sal
– Sileymaani Baal
– Hammadi Abdullaay Bah
– Usmaan Alfaa Kebe
– Abdul Kariimu Sih
– Muhammadu Habiibu Soh
– Abdullaay Ñaŋ
– Aali Jibi Gay
– Gedda Mbaare Njaay
Goomu Kumpital (2003 – 2019)
Hooreejo : Bookara Aamadu Bah
Terɗe :
- Ifraa Al Hajji Boli
- Umar Bah Boyna
- Maamuudu Haaruuna Joop
- Abuu Maariyata Mbooc
- Kajjata Maalik Jallo
kɗl : Bookara Aamadu Bah


text:
Foɗɗere Nde / Piɗɗe Ɗe
Foɗɗere ko
Innde renndinnde
Foɗɗere ina waawi ɓaggeede e fannu
Puɗol
.
Teelal Foɗɗere ko Foɗɗere, keewal mum ko Piɗɗe.
Firo
Gootel e ''gabbe'' ɓeppe gonooje e nder dene.
Ɓeydou firo woɗngo
Ko heewi e ko ñawɗo tottetee yo yar walla yo muccu, wiyetee ko poɗɗe. Ina muccee, waɗee e ndiyam fasa walla waɗee e hunuko ndiyam rewnee heen tan riŋkee.
Jaga baɗeteeɗo e haako o, ko poɗɗe unaaɗe, jerwaaɗe waɗirtee
Foɗɗere e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Foɗɗere e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Foɗɗere
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Foɗɗere
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Foɗɗere


text:
Manndelaa kam fof e dañde ko hay gooto meeɗaa dañde, gila fuɗɗoode haa wortorde, so aduna fof mantude ɗum, dowlaaji e jom doole en ina njetta ɗum, ina mahana ɗum nanndollaaji (statues), ina ndokka ɗum njeenaaje, takkana ɗum galaŋuuji, ina inniri ɗum ujunnaaje ujunnaaje ekkol e duɗe jaaɓihaaɗtirde e laabi e boowe, e juɓɓule goɗɗe e nder winndere ndee…
Manndelaa kam fof e dañde ko hay gooto meeɗaa dañde, gila fuɗɗoode haa wortorde, so aduna fof mantude ɗum, dowlaaji e jom doole en ina njetta ɗum, ina mahana ɗum nanndollaaji (statues), ina ndokka ɗum njeenaaje, takkana ɗum galaŋuuji, ina inniri ɗum ujunnaaje ujunnaaje ekkol e duɗe jaaɓihaaɗtirde e laabi e boowe, e juɓɓule goɗɗe e nder winndere ndee…
addanaani ɗum haawtaade hoore mum, ƴiiƴam ŋabbaani e hoore mum. Omo heewi wiyde : « mi wonaa waliyyu, mi wonaa nulaaɗo », omo añnoo yiyreede noon ; ko o neɗɗo mo nganndu-ɗaa, ina teeŋtinatnoo juume mum, suuɗataa caɗeele mum e ŋakke mum, woni ina teeŋtina ko neɗɗo tan, juumroowo no yimɓe fof nii, pergittooɗo no yimɓe fof nii…
Ko goonga ko o neɗɗo tan, tagraaɗo teewu e ƴiiƴam, ummiiɗo e galle laamotooɗo, jibiniraaɗo laamaade e ardaade, kono Manndelaa ko maamaari wonnoo. So heewii, ko gooto hono makko jibintee e duuɓi teemedere kala e nder winndere ndee. Defterdu no woorunoo waawaa gaynidde golle makko. Teemedde deftere mbinndaama e makko e winndere ndee, jowitiiɗe e miijo makko e neɗɗaagal makko.
Manndelaa, hade mum yaltineede ñalnde 11 feebariyee 1990 caggal duuɓi 27 kasoo, tawi wontii neɗɗo mo hono mum alaa, mo hiiɗaaɓe winndere ndee kala tiitortoo, yeru wonannde aduna oo fof. Konngol ngol o haalnoo e ñaawoore makko Rivonia udditanii mo ɓerɗe yimɓe fof.
Ndaw kaawis! Kono ina gasa tawa Manndelaa jibinaaɗo e suudu huɗo turu to wuro Mvezo, ko donɗo ɗum, sibu baaba makko, gonnooɗo mawɗo suudu Madiba en e nder leñol Thembu, ko kam wonnoo laamɗo diiwaan Transkei oo, tee o roni ɗum kanko ne ko e jinnaaɓe makko. Koloñaal en raneeɓe ndiiwi mo e nokku hee, sibu, e wiyde maɓɓe, o jaɓaani gollodaade e mum en, o faanaa wuro na wiyee Qunu. Haa hannde suudu turu nduu ina ɗoon darii (Manndelaa mahii ɗoon huɓeere nde woni hooreejo leydi ndee, tee ko ɗoon kadi lelii). Ɗoon baaba makko wuurdi e rewɓe mum nayo e sukaaɓe mum sappo e tato haa sankii, tawi Rolihlahla (Manndelaa) ina yahra e duuɓi 9. Lomtinooɗo baaba makko e gardagol leñol maɓɓe oo, ɓamti Manndelaa, naatni ɗum ekkol.
Manndelaa ina heewi yahde juuroyaade toon hay ko woni hooreejo leydi koo. E mo sifoo e nder deftere makko Siftorde « cukaagu mbelngu » ngu o waɗi ɗoon hakkunde na’i ɗi o aynatnoo : « miɗo siftora mawɓe ndeen ina kaala ko ɓenni, ina njangtoo ñalaaɗe ɓennuɗe e golwole maɓɓe ngam hisnude ndimaagu ngenndi maɓɓe » e kalifaandi. Madiba ina faarnortonoo iwdi mum e aadaaji jiknaaɓe mum. Yeru e udditgol ñaawoore makko wattannde ñalnde 9 oktoobar 1963, o ari ko o mo ɓoornii « kaross » woni wutte cawgu katamaawu, ko laamɓe leñol makko, leñol xhosa en ɓoornotonoo. O dalliniri ɗum wiyde « hannde cuɓii-mi ko ɓoornaade ngolɗoo comcol ngam teeŋtinde jimme Afriknaajo ɓaleejo e nder tirbinaal raneeɓe mehɓe ». Kanko wiynoo kadi : « miɗo waawi waawneede, kono hay gooto waawaa ittude neɗɗaagu am ». Yiɗde wiyde tan ko ngalɗoo teddungal o joganii aadee en fof, addani mo ñiiɓde e fiɓnde makko. No o salorii hoynireede nii, ko noon o añiri aadee baawɗo wonde fof hoyniree.
Kaawis goɗɗo gonɗo e Manndelaa, ko jogaade ɓernde janngude ɗemngal ɓeen leptooɓe ɗum, ina ndummbi ɗum, ina kaɗi ɗum ndimaagu mum.
Nde o naati kasoo o janngi ɗemngal Afrikaneer en, o janngi pinal maɓɓe e daartol maɓɓe, pinal e daartol « gaño », o wasiyii jagge ɗe o sokdanoo toon ɗee kala nde mbaɗata noon, sibu, o wiyi « maa ñalawma ar, alaa e sago leƴƴi leydi men kala, hay Afrikaneer en ɓee, paamondira ngam mbaawa wuurdude». Ko ɗum addannoo Desmond Tutu, gardinooɗo « Goomu goonga e beldital » wiyde : “Toheende ina waawi ɓawlinde ɓernde neɗɗo, kono ina waawi kadi ranwinde ɗum, moƴƴina ɗum, laaɓɓina ɗum”, o jokki heen « Moƴƴere Madiba ndee ina diwti aada ».
Ndeen laaɓeende ɓernde rewi haa o rokki ñaawoowo (porkireer) jiɗnooɗo o wardee yargo e hitaande 1964 oo, junngo, o salmini ɗum, ko ndeen moƴƴere rewi haa o juuroyii jom suudu Doktoor Verwoerd, cosnooɗo apartaayd, ko ndeen moƴƴere ɓernde addani mo sompude e leydi hee fof, goomuuji « googna e beldital » tawi huunde e yahdiiɓe makko hare mbelaaka ɗuum. Ko yeeso ɗiin goomuuji, hoohooɓe e kuutorɗe siwil e poliseeji e koninkooɓe laamu apartaayd ngari haaltude golle bonɗe mbaɗnoo, ñaagii caggal ɗuum yaafuya.
Kono, ɗum fof e wayde noon, o wonaa “mbaalu Alla”, jaɓoowo hofde juuɗe, gaño ina waɗa e mum ko welaa, ina wiya « miin ko mi jamyamo ». Eɗen njenanaa o yeddataa yeeso ñaawoore wonde ko kanko, caggal warngo Shaperville, yaltini miijo dartoraade fetel, e nder ANC, sibu, e wiyde makko, kaɓtoragol peeje jamyame ngol alaa ko jibini caggal ko huutoraa duuɓi 50 ; ko kanko sosi, o ardii catal konu ANC (Umkhonto we Sizwe). Caggal ɗum e lewru suwee 1962 o ɗannanii, e suuɗaare, 12 leydi e nder Afrik, o yahi haa Alaseri e Ecoppi. Ko toon o ɓoornii comci koninkooɓe, o janngi fetel e kuutoragol kalitooje. E wiyde makko : nder hare compugol nuunɗal « ko kiiɗoowo oo suɓotoo kaɓtorɗe » : “so o huutoriima doole ngam dammbude muuyaaɗe ɓesngu, o saliima kala kaaldigal goonganteewal, nuunɗungal, e oon sahaa hiiɗaaɓe ɓee alaa no mbaɗata so wonaa huutoraade kam en ndoolndoolaagu, sibu, ko hakkille ɓuri ƴiiƴam waawde ñawndude luure ».
Ndeen o naattii leydi ndii ummoraade Ecoppi, CIA haalani ɗum laamu paltoor. Nii woni neɗɗo mo jaayɗe tuubakooɓe innirnoo « njawdi ɓaleeri » Alla e makko waawde suuɗaade e ɓoccitaade polis deenatnooɗo yah-ngartaa makko oo, sabu kadi gerewaaji e murtooji siwil ɗi o yuɓɓintunoo, nanngaa, naatnaa kasoo ñalnde 5 ut 1962, ñaawaa duuɓi 5 kasoo, sabu tan yaltii leydi waynaaki.
Caggal duuɓi sappo e jeetati kasoo, o ittaa to “duunde jinneeji” (île du diable), o nawaa Pollsmoor. Tawi hankadi lolleende makko fuɗɗiima hulɓinde laamuyel paltoor, ma a taw boom o wontanii ɓe « kuudi ɓesɗo ». Ɓe puɗɗii wiyde aɓe njarriboroo mo jaltugol kasoo coodtirangol goppugol fiɓnde. Feebariyee 1985 Botha wiyi ina woppa mo so o jaɓii woppude politik, o waɗa noddaango dartingol fitinaaji, yimɓe fof nana. Manndelaa salii. Caggal ɗuum ɓe ngartirii e makko hono ɗuum ko ɓuri laabi 10, o jaɓaani.
Waɗi ɓe jarriboraade ɗum, ko humpitaade ɓe ɗo muuseeki taƴondiral makko e jom suudu makko, ceemeedo tokooso, jooɗɗo, hono Winnii, kam e ɓiɗɓe makko ɗiɗo e taaniraakon makko ɗiɗon kon o yiɗnoo nehde, ɗo kiin muuseeki tolnii e makko. Aɓe nganndi kadi no o wayi muuseede ko o dañaani tawtoreede wirwirnde yumma makko cankiiɗo e hitaande 1968, caggal ɗum maayde afo makko mo o horsinnoo no feewi e aksidaa oto e 1969. Anndini ɓe ɗuum ko ɓatakeeji ɗi o yamiranoo winndude galle makko laawol gootol lebbi jeegom kala, ɗi ɓe uddittunoo, ɓe njannga ! Ɓe kuutoriima ndeen ɗawre ngam etaade hoomtude mo, kono o meeɗaani jaɓde woppiteede e dow sarɗi.
Ndeen ɓe njiɗii tigi rigi haaldude e makko, o wiyi ɓe « Mo wellitaaki waawaa haaldeede ». O wiyi omo waawi haaldude e dummbuɓe mo ɓee, o haalda e ministeruuji maɓɓe waɗooɓe e nder cuurel makko kasoo teppe-duufe jooni ɓee, kono abada o daɗndirtaa laamuyel paltoor mbayliigaaji walla maslahaaji fuunti wonande keeweendi ɓaleeɓe leydi ndii, abada.
O ŋati ɗoon o woppaani. Duuɓi 4 caggal ɗuum, laamu Frederik De Klerk ko kañum jaɓi sarɗiiji makko fof. Ko heddii koo ina anndaa no yahri. Ñalnde 11 feebariyee 1990, waktu 4ɓo kikiiɗe, Mandelaa yalti kasoo. Ko ina wona duuɓi 25, hay gooto ma a taw yiyaani mo, hay foto makko yiyaaka. Omo yahra ñalnde heen e duuɓi 73. O waɗii duuɓi e kitaale omo hela kaaƴe lasoo, nguleeki mum sumii gite makko. Yimɓe fof ina padi e yiyde nayewel, kofingel, pooƴngel, ñawngel, kono, kaawis, ko gorko tiiɗɗo, dariiɗo cot e koyɗe mum, ina linngii junngo jom suudu mum, ina hooyni ngoya junngo, ina moosa, feeñani ɓe!
Bookara Aamadu Bah


text:
Wallifaande: Fatin Sabri
Firo: Mamadou Tafsir Balde
2018
Muulo arano
Yettoore e mantoore woodanii Alla tun. Hiɗen wallinora Mo, insinora Mo, tuubanen Mo junubaaji men e goopi golle men.
Miɗo seedoo wonnde reweteeɗo alaa ko wanaa Alla tun, O alaa kafidiiɗo, e wonnde Muhammadu ko jeyaaɗo Makko e Nulaaɗo Makko.Miɗo seedoo kadi wonnde Iisaa geɗal Maryma, ko jeyaaɗo Alla e Nulaaɗo Makko.
Ndee deftere, ko ñoggannde raɓɓindiniraande ɓanngingol njuɓɓudi nulal Iisaa ngal (yo o his), ɗum le ko gomɗingol Alla, rewa Mo Kanko tun. Mi etoto fillorgol daarol Iisaa on e yumma makko Maryama, wonndude e dalilji eggiraaɗi ka Alqur'aana e ka Tawreeta e ka Linjiila, ndayginirgol ndee fiɓnde sellunde.
Ndee deftere wallitoto ɗaɓɓitooɓe goonga ɓen, e joomiraaɓe haqqille selluɗe ɓen, anndugol wonnde nulal ngal Alla nuliri denndaangal Nulaaɓe ɓen, ko nulal gootal ngal, ngal woni noddugol e wootinɗin-gol Alla, no laaɓiri.
Almasiihu on non, ko gooto e ɓen nulaaɓe gomɗuɓe o jeyanoo, etinooɓe fewnirde mofte maɓɓe ɗen tawhiidi laaɓuɗo. Kono ɗuuɗuɓe e maɓɓe woopiti laawol ngol, ɓe jokki mbeleeɗe maɓɓe, ɓe woɗɗitii tinndinooje diina maɓɓe kan.
Alqur'aana [2] 3 :33-37
Pellet, Alla Suɓike Aadama e Nuuhu e yimɓe Ibraahiima ɓen e yimɓe Imraana ɓen e hoore tagoore nden. (33).Jurriiya (genyol) yoga e maɓɓe iwde e yoga. Alla ko Nanoowo, Annduɗo. (34).Janto nde debbo Imraana on wi'unoo: "Joomi an, min mi takkanii Ma kon woni ka nder reedu am, ko rinɗinaa ɗum, jaɓanam, pellet, An ko A Nanoowo Annduɗo". (35).Nde o jibinnoo mo o wi'i: "Min mi jibinii mo ko o deyel", ko Alla ɓuri Anndude ko O jibini, gorko laataaki wano debbo. "Min mi innii mo Maryama, min mi moolnii mo e Maaɗa e jurriiya makko on immorde seytaane raɗaaɗo on". (36).Joomi makko Jaɓirani mo jaɓannde moƴƴere,O Neiri mo needi moƴƴundi,O Halfini mo Jakariya. Tuma kala Jakariya naati e hoore makko ka Mihraab, o tawda mo e arsike, o wi'a : Hey Mariyam, hol no heɓirɗaa ɗum? O jaaboo: Ɗum ko ka Alla iwri. Pellet, Alla no arsikira on O Muuyi, ko aldaa e hasboore". (37).
Alqur'aana 3 :42-47
(Janto) tuma nde Malaa'ika'en wi'unoo: "Ko an Maryama, pellet Alla Suɓike ma, O laɓɓinii ma [O suɓii] e rewɓe winndere nden(42)".Ko an yo Maryama, toƴƴinano Joomi maa, sujjaa, ruƴƴidaa e ruƴƴooɓe ɓen(43).Ɗum, ko jeyaaɗum e kumpite wirniiɗe, ɗe Meɗen wahayina e maaɗa. A tawdanooka e maɓɓe (aan Muhammadu), nde ɓe weddotonoo kuɗi maɓɓe ɗin: (anndugol) ko hommbo e maɓɓe ne'ata Maryama; a tawdanooka e maɓɓe kadi, nde ɓe wennjaynoo.Nde Malaa'ika'en wi'unoo: "Ko an yo Maryama, Alla no wewlinire Konngol immorde e Makko: Innde makko, ko Almasiihi (meema-sella), Iisaa geɗal Maryama, koohoojo aduna e laakara, jeyaaɗa e ɓaɗtinaaɓe [ka Alla]".(45)Himo yeewtida e yimɓe ɓen ka woofordu e ka sagatalaaku, ko o jeyaaɗo e moƴƴuɓe ɓen(46).O wi'i: "Joomi am, hol no ɓiɗɗo laatoranta lam, ɓanndinke meemaali lam?". O Daali: "Ko wano non. Alla no Taga ko O Muuyi. Si O ñaawii fiyaaku, O daalanay mo [tun]: "Laato! o laatoo (47)".
Alqur'aana 19 :16-35
Janto ka Deftere, Maryama, tuma nde o woɗɗitinoo e yimɓe makko ɓen [o yaari] e nokkuure funɗnaangeere(16).O jogitii gaanin maɓɓe wirngallo. Men nuli e makko (Jibriilu) Ruuhu Amen on, o nanndintinanii mo e ɓanndinke fotondirɗo(17).O maaki: "Mi moolorii Yurmeteeɗo On e maaɗa, si tawii a ko a gomɗuɗo, [wata a ɓaɗo lam](18).O wi'i: "Anndu min, ko mi Nulaaɗo Joomi maa, fii yo mi okke suka laaɓuɗo".(19)O maaki: "Ko honno suka laatoranta lam, hara ɓanndinke meemaali lam, mi laataaki kadi jeenoowo?"O wi'i: "Ko wano non Joomi maa daaliri, wonnde ɗum ko ko newanii lam! E no Men waɗira mo maande wonannde yimɓe ɓen, e yurmeende immorde e Amen. Ɗum wonuno fiyaaku ñaawaaɗo".(21)O sowii mo, o poɗtodi e makko e nokkuure woɗɗitiinde.(22)Ŋata (Ŋatwere) nden fiɗi mo e jullere tamarohi, o maaki: "Ee jalla am! Hara nun mi maayuno ko adii ɗum! Mi wona yejjitaaɗo fii mun".(23)O noddiri mo ley makki, [wiide mo]: "Wata a suno. Joomi maa waɗii ɓunndu ley (koyɗe) maa.(24)Yeƴu senngo maa, jullere tamarohi kin, liɓaa e maaɗa, ɓennduɗe teɓeteeɗe.(25)Ñaamaa yaraa ɓuɓɓinaa ɓernde. Si a yi'ii gooto e ɓanndinke, maakan [Mo]: "Min dey, mi takkanii Yurmeteeɗo on koorka: Mi wowlidatah e neɗɗanke hannde on".(26)O ardi e makko ka yimɓe makko ɓen, himo tammbii mo. Ɓe wi'i: "Ko an yo Maryama, a addii huunde haawniinde!(26)Ko an yo banndiraawo Haaruuna, baaba maa wonaano neɗɗo bonɗo, yumma maaɗa kadi laataaki jeenoowo".[Maryama] joopii e makko [kanko boobo on]. Ɓe wi'i: "Ko honno men yewtirta wonɗo sanfa fewndiiɗo e woofordu?"(29)[Iisaa boobo] on maaki: "Min on, ko mi jeyaaɗo Alla. O okkii lam Deftere nden, O toɗɗii lam Annabaajo.(30)O waɗi lam barkinaaɗo e nokku kala ka mi woni; O wasiyori lam julde e Jakka, fodde miɗo wuuri.(31)E ɗigganoowo yumma am. O waɗaali lam dunndarankeejo malkisaaɗo.(32)Kisiyee on wonii e am, ñalnde mi jibinaa, e ñalnde mi maayata e Ñalnde mi immintintee ko mi wuuruɗo".(33)On ko Iisaa, geɗal Maryama: daalol goonga, ngol ɓe sikkitoo fii mun.(34)Haananaa Alla, nde O jogitotoo ɓiɗɗo. Senayee wonanii Mo! Si O ñaawii (faandanagol) fiyaaku, O daalanay mo tun: "Wonu"! O wona.
Alqur'aana 5 :75-76
Almasiihi ɓiɗɗo Maryama on wonaali, si wanaa Nulaaɗo. Gomɗii Nulaaɓe feƴƴiino ado makko. Neene makko ko goonguɗo, kamɓe ɗiɗo, hiɓe ñaamaynoo ñaametee. Ndaaru ko honno Men ɓannginiranta ɓe Aayeeje ɗen, refti ndaaraa ko honno ɓe wonaa fefindoreede.(75)Maaku : "E on reway ko wonaa Alla, kon ko jeytantaa on lorra wanaa nafa?" Alla non ko Nanoowo, Annduɗo.(76)
Alqur'aana 3 :48-50
Himo anndina mo deftere nden, e Ñeeñal ngal e Tawreeta e Linnjiila,(kadi) ko o Nulaaɗo e ɓiɓɓe Israa'iila ɓen, wonnde: "Gomɗii mi addanii on maande immorde ka Joomi mon. Wonnde miɗo tagana on immorde e loopal, ko wa'i wa sonndu, mi wutta e muuɗum ndu wonta sonndu e duŋayee Alla. Mi wumtina bunɗo, mi selli- na baadaaɗo, mi wuurnitira maayɓe e duŋayee Alla. Mi humpita on ko ñaamoton e ko maroton ka cuuɗi mon. Pellet, hino e ɗum, maande wonanan- de on, si on laatike gomɗimɓe.(49)e goonginɗo ko woni yeeso am, immorde e Tawreeta, e no mi daginana on yoga e ko harmina- noo e mon. Mi addanii on maande, immorde ka Joomi mon. Hulee Alla, ɗoftoɗon mi". 50
Alqur'aana 5 :112-115
(Janto) tuma nde laaɓamɓe [ma] ɓen wi'unoo: "Ko an yo Iisaa ɓiɗɗo Maryama, hara Joomi maa no waawi jippinande men kooliwal ka kammu?" O maaki: "Hulee Alla, si on laatike gomɗimɓe".112Ɓe wi'i: "Men faala ñaamude e maggal, ɓerɗe amen ɗen deeƴa, men annda wonnde a goonganii men, men wona e maggal, jeyaaɓe e seeditiiɓe". 113Iisaa ɓiɗɗo Maryama on maaki: "Yaa An Alla, Joomi amen, Jippinan men kooliwal immorde ka kammu, ngal wonana men iidi wonannde adiiɓe amen e sakkitiiɓe amen, e maande immorde ka Maaɗa. Arsikaa men: ko An woni Moƴƴo Arsikoowo".Allaahu On daali : "Ko Mi Jippinanoowo on ngal. Kono kala yedduɗo e mo'on ɓaawo ɗum, Mi leptiray mo lepte ɗe Mi leptataa hay gooto e tagoore nden".
Alqur'aana 3 :52-53
Nde Iisaa so'unoo keeferaaku ngun e maɓɓe, o maaki: "Ko hommbo wallata lam e [diina] Alla [kan]?". Hawaaruyaŋko'en wi'i: "Menen ko men wallooɓe [e diina] Alla [kan], men gomɗinii Alla, seedo wonnde ko men jebbiiliiɓe".52Joomi amen, men gomɗinii ko jipinɗaa kon, men jokkii Nulaaɗo on. Winndu men e seediiɓe ɓen".53
Alqur'aana 61 :14
Ko onon yo gomɗimɓe! Wonee wallooɓe Alla, wano Iisaa geɗal Maryama on maakirannoo laaɓamɓe mo ɓen: "Ko homɓe wallatan mi ka Alla?" Laaɓamɓe mo ɓen wi’i: "Menen ko men wallooɓe (fii ko) Alla (kon)". Fedde goo e Banii-Israa’iila’en gomɗini, ndeya nden yeddi. Men semmbini gomɗimɓe ɓen e hoore ayɓe maɓɓe ɓen, ɓe waɗtini ko ɓe fooluɓe.
Alqur'aana 3 :54-59
Ɓe fewji Alla kadi Fewji. Ko Alla ɓuri moƴƴude e fewjooɓe ɓen.(Janto) nde Alla daalunoo: "Ko an yo Iisaa, Min ko mi hunnoowo ma e ɓamtoowo ma faade ka Am, e Laɓɓinoowo ma e ɓen yedduɓe, (Mi) Waɗa ɓen jokkuɓe ma e hoore ɓen yedduɓe haa Ñalnde Darngal. Refti ko faade ka Am woni ruttorde mon, Mi ñaawa hakkunde mon ko luutondirayno-ɗon e muuɗum.55Si ko ɓen yedduɓe, Mi leptayɓe lepte muusuɗe ka aduna e ka laakara; hara faabotooɓe alanaaɓe.56Ammaa ɓen gomɗimɓe ɓe golli golle moƴƴe, O hunnanay ɓe mbarjaari maɓɓe ndin. Alla yiɗaa tooñooɓe ɓen".57Ɗum ɗoo, Meɗen janngana maa ɗum, immorde e Aayeeje e jaŋtoore ñeññaannde.58Pellet, sifa Iisaa ka Alla, ko wano Aadama; O tagiriii mo e mbummbuldi, refti O daalani mo: "Laato!" o laatii.
Alqur'aana 4:157-159
e wi'ugol ɓe : "Menen men warii Iisaa Meme-sella, geɗal Maryama, Nulaaɗo Alla on". Ɓe waraali mo, ɓe fetaali mo; ko woni, o nanndinana ɓe! Pellet, ɓen luutondirɓe fii makko: ɓe wonii e sikkitaare fii makko. Anndal alanaa ɓe e fii ɗum, si wanaa jokkugol sikke, ɓe waraano mo e taƴoral.Ko woni, Alla ɓamtu mo ka Makko. Alla laatike Fooluɗo, Ñeeñuɗo.Alaa hay gooto e yimɓe Defte ɓen, si wanaa o gomɗinay mo ado maayde makko nden. Ñalnde Dargal, o wonoyay seeditotooɗo e hoore maɓɓe.
Alqur'aana 3 :51
Pellet, ko Allah woni Joomi an e Joomi mon. Rewee Mo. “Ko ɗum woni laawol feewungol ngol”.
Alqur'aana 3: 97-80
Alanaa ɓanndinke, nde Allah okkata mo Deftere, e Ñeeñal, (faamu) e Annabaaku, refti o wi’a yimɓe ɓen: “ Wonee maccuɓe am ko woori Allah". Si ko woni, wonee annduɓe anndinooɓe, sabu ko janngiraynoɗon deftere nden e ko laatinoɗon hiɗon jannga.79O yamirtaa on jogitorgol Malaa’ikaaɓe ɓen e Annabaaɓe ɓen reweteeɓe. E O yamiray on keeferaaku, ɓaawo nde laatinoɗon jebbiliiɓe?80
Alqur'aana 9:31
Ɓe jogitike cernooɓe maɓɓe e ruuɗiiɓe maɓɓe reweteeɓe ko woori Alla, e Mema-sella geɗal Maryama. Ɓe yamiraaka si wonaa rewugol rewe- teeɗo gooto. Reweteeɗo alaa si wonaa Kanko. Senayee woodanii Mo e kon ko ɓe sirtaka.31
Alqur'aana 5: 116 - 118
(Janto) kadi tuma nde Alla daaloyte: "Ko an yo Iisaa geɗal Maryama, e ko an wi'i yimɓe ɓen: "Jogitee lam min e yumma am reweteeɓe ɗiɗo ko wanaa Alla?" O maaka: "Senayee woodanii Ma! Haananaa lam nde mi yeetotooɓe ko alanaa lam e mun geɓal! Si wonii mi wowli ɗum, haray pellet, A anndii ɗum. Hiɗa anndi ko woni e wonkii am, min non mi anndaa ko woni e wonkii Maa. Pellet, An, ko An woni annduɗo wirniiɗi ɗin.116Mi wowlanaali ɓe, si wanaa kon ko yamirɗaa lam, wonnde: "Rewee Alla Joomi am e Joomi mon". Mi laatino e dow maɓɓe, seeditiiɗo yeru ko mi wonu- noo hakkunde maɓɓe. Ɓaawo nde hunnuɗaa mi, wonuɗaa An, Tommbiiɗo e dow maɓɓe. An, ko A seediiɗo e kala huunde.(117)Si a leptii ɓe, pellet, kamɓe ko ɓe jeyaaɓe Maaɗa. Si A haforanii ɓe, pellet, An, ko An woni Fooluɗo, Ñeeñuɗo.
Alqur'aana 4: 171 - 173
Ko onon yo yimɓe Defte, wata on ɓurtin ka diina mon, wata on wowlu e hoore Alla si wanaa goonga. Pellet, Mema-sella iisaa geɗal Maryama on, ko Nulaaɗo Alla e daalol Makko ngol O werlii e Maryama e ruuhu immorde ka Makko. Gomɗinee Alla e Nulaaɗo Makko on, wata on wi'u [Alla ko]: "Tato". Haɗitee, ko ɗum ɓuri moƴƴannde on. Anndee Alla ko reweteeɗo Gooto. Senayee woodanii Mo nde ɓiɗɗo laatantoo Mo! Ko Kanko woodani ko woni ka kammuuli e ka leydi. Alla yonii hoolorteeɗo.(171)Mema-sella on ɓurnitaaki nde o laatotoo jeyaaɗa Alla, wanaa Malaa'ikaaɓe ɓaɗtinaaɓe ɓen. Kala ɓuurnitaniiɗo rewugol Mo o mawnintinii, ma O mooɓitoy ɓe ka Makko ɓe denndaangal.Si tawii ko ɓen gomɗimɓe ɓe golli moƴƴuɗi, O timminanay ɓe njoɓdi maɓɓe ndin, O ɓeydana ɓe ɓural Makko ngal. Ɓeya ɓurnitiiɓe mawnintinii, O leptay ɓe lepte muusuɗe, ɓe heɓanoytaake gaanin Alla, giɗo, wanaa ballo.173
Alqur'aana 61 :6
e Tuma nde Iisaa geɗal Maryama on maakunoo :"Ko onon yo geɗalɓe Israa’iila, pellet, ko mi Nulaaɗo Allah e mon, mi gomɗinɗo nden wonnde e sookeeje am, immorde e Tawreeta, e wewliniroowo fii Nulaaɗo aroyoowo ɓaawo am, wi'eteeɗo Ahmad". Nde o addannoo ɓe ɓanngannduyeeji ɗin, ɓe wi’i : "Ɗum ko mbilewu ɓanngu ngu".
1
Fillayee Annabi Iisaa on no fuɗɗori takke ɗe neene Maryama waɗɗini e mun ɗen, wonnde o waɗiray ko woni ka teege makko ɗen kon fii rewugol Joomi makko, e ligganagol Suudu Alla ndun, e ko o torii Taguɗo Winndere nden On, nde O jaabinanta mo.
2
Ɓaawo ɓe pooɗotirde, ko Annabi Zakariyaa halfinanoo dannkagol Maryama, on kaliifu jogitorano waɗɗorii ɗum diina, tawde Maryama ko mo neenemun yeɗiri dankagol Suudu Alla ndun, hettanoo rewugol Joomi mun.
Annabi Zakariyaa, ko anndiranooɗo kulol Alla. Ko e ngal gomɗinal tiiɗungal, e jebbilanagol Jeydo Winndere nden, woni ko o eltiri Maryama.
3
Hino jeyaa e ko Alla neeminiri Maryama, sabu laaɓal makko ngal, ko hunnangol mo arsike yaajuɗo, fewndo ka ɗum saɗtirnoo banii-Israa'iila'en.
4
Nde Jibiriilu ardirnoo mo e mbaadi neɗɗo, o moolorno Alla daɗugol mo. Ɗum hino tinndina e laaɓal makko.
5
Nde Maryama sowinoo Iisaa, o jebbilanino fiyaaku Joomi makko on, o pottitii e yimɓe makko ɓen.
6
Nndeenka e yurmeende Alla ɓanngi e Maryama, tawde O hoynanii mo jibingol ngol, e heɓugol ñaametee e njaram, e nokku hoolniiɗo, takko ka binndeere tamarohi e joolol ilayngol takko makko.
7
Nde sonna Maryama tuumiranoo fefindagol huunde mawnde, nden woni heɓugol ɓiɗɗo mo alaa baaba, Joomi makko yamirno mo deƴƴugol. O wahayini e Iisaa boobo on, wowlugol laɓɓina yumma makko.
8
Iisaa teŋtini kadi e Annabaaku e jeyeede e jebbilanagol Jeyɗo Winndere nden, e wonnde ko o neɗɗanke Nulaaɗo.
9
Ko tawhiidi wonunoo toɓɓere himmunde nden e nulal Iisaa ngal. Tawde o teŋtinno wonnde ko reweteeɗo Gooto woodi, Mo alaa kafidiiɗo wanaa ɓiɗɗo. O noddiri yimɓe ɓen e rewugol Alla tun.
10
Kaawisaaji waɗuɗi e juuɗe Iisaa ɗin fow, ko e muuyeede e duŋeyee Alla wonunoo, fii no nulal Almasiihu ngal ñiiɓira.
11
Almasiihu aru fii goonginol nulal Muusaa ngal, e sellingol kala penaale fefindaaɗe e ngal nulal.
12
Nde Alla daɗndunoo Nulaaɗo Makko on Iisaa e femmpeede, O ɓamtiri mo ka Makko, O foduno mo waɗde jokkuɓe mo ɓen, foolooɓe ayɓe maɓɓe Ñalnde Darngal.
13
Mu'ujiza Mo Alla tagiri Iisaa on ko aldaa e baaba, no wa'i ma mu'ujiza tagireede Aadama e mbulbuldi ko aldaa e baaba e neene.
14
Annabi Iisaa waraaka o femmpaaka, ko Alla toowniri mo ka Makko.
15
Iisaa meeɗaali yamirde goɗɗo rewugol mo kanko e yumma makko, ko woori Alla. Ko rewugol taguɗo On tun woni ko o noddiri yimɓe makko ɓen.
16
Alqur'aana laɓɓinii daɗndii Maryama e geɗal makko Iisaa, e fii ko ɓe dammbiri ɓe kon nodditorgol reweteeɓe, wurin nde teŋtinii wonnde ko fii rewugol Alla tun, woni ko ɓe noddaynoo e mun.
17
Annabi Iisaa ko noddiri yimɓe makko ɓen, ko wootinɗingol Alla tun, wano ɗum ardiri ka Linjiilaa e piide misal:
Iisaa jaabii: "Wasiyee arano on, ko wiide: jento, an Israa'iila. Ko Joomiraaɗo woni reweteeɗo men tun yiɗa Joomiraaɗo gilli timmuɗi nder bernde ma efittaandeu ma e denndaangal kattane. Ko ɗum woni wasiyee arano on".(Marc 12:29)"Ko ɗum woni nguurndam poomaa ɗam: nde ɓe anndata wonnde ko An woni reweteeɗo e goonga on, e Iisaa Almasiihu on mo Nuluɗaa".(Jean 17:3)
(Marc 12:29)
"Ko ɗum woni nguurndam poomaa ɗam: nde ɓe anndata wonnde ko An woni reweteeɗo e goonga on, e Iisaa Almasiihu on mo Nuluɗaa".
(Jean 17:3)
18
Humpitugol fii argol Nulaaɗo Muhammadu (yo o his), ko jeyanooɗum e Nulal Almasiihu on.
"Miɗo ɗaɓɓira Joomiɗo on, nde O yeɗata on Nulaaɗo goo, mo heddodoton haa poomaa".(Jean 16:14)"Tuma kala nde on Nulaaɗo mo Mi Nulata e mon ari, ruuhu goongaajo on, immorɗo e Joomi On, o seeditanto lam".(Jean 15:26)
(Jean 16:14)
"Tuma kala nde on Nulaaɗo mo Mi Nulata e mon ari, ruuhu goongaajo on, immorɗo e Joomi On, o seeditanto lam".
(Jean 15:26)
1. Nulala ngal Annabi Iisaa ardi e mun ngal, ko Nulala Annabaaɓe ɓen fow, ngal woni tawhiidi laaɓuɗo on.Taguɗo On ko imminiri Nulaaɓe ɓen fow, ko Nulal gootal ngalAnndinagol fiɓnde sellunde yahdunde e diinaaji ɗin, ko iwidi wootiri mari: ka taguɗo on. Ammaa lurre ɗen, ko sabu firo-firta yimɓe ɓen.
Taguɗo On ko imminiri Nulaaɓe ɓen fow, ko Nulal gootal ngal
Anndinagol fiɓnde sellunde yahdunde e diinaaji ɗin, ko iwidi wootiri mari: ka taguɗo on. Ammaa lurre ɗen, ko sabu firo-firta yimɓe ɓen.
2. Nulal taguɗo On faade e tagu ngun, ko maa wona huunde wootere nden. Nde wona kadi newiinde faamugol, tuuginii nde e doose jokkondirɗe e taguɗo On.
3. Helmere Islmaau nden, hino firta jebbilanagol taguɗo On, rewa Mo ko aldaa e hakindiiɗo. Ko ɗum wonunoo Nulal denndaangal Nulaaɓe ɓen. Wonnde ɗum ko haqqee taguɗo On, nde O rewetee Kanko tun.
4. Ka fuɗɗorde tagugol neɗɗo on, aadi fibana hak- nde aade o e taguɗo On, wonnde o seeditanike Mo Gootaagu e Jeytugol wonande Alla. Ko ɗum waɗi si tawii hino efonndo kala neɗɗanke, woodeede Tagu- ɗo eGootaagu tagu On.Ko ɗum woni ko anndaa e no Alla tagiri non tagu ngun: naange ngen, e koode ɗen, e pelle ɗen, e leɗɗe ɗen, e denndaangal ruugayɗi ɗin, fow hino jebbilanii taguɗo ɗi On, ɗi seeditanii Mo Gootaagu. (Ndaaru Alqur'aana 7:172).
Ko ɗum woni ko anndaa e no Alla tagiri non tagu ngun: naange ngen, e koode ɗen, e pelle ɗen, e leɗɗe ɗen, e denndaangal ruugayɗi ɗin, fow hino jebbilanii taguɗo ɗi On, ɗi seeditanii Mo Gootaagu. (Ndaaru Alqur'aana 7:172).
Lurre ɗen hakkunde diinaaji ɗin, ko sabu ko ɓe jogitori yahoobe hakkunde taguɗo On e tagaaɓe ɓen, ka dewe. Sinno ɓe fottuno e rewugol taguɗo On ko aldaa e hakindiiɓe, en hawrayno e rewugol Mo Kanko tun. Ko ɗum woni soktirgal neɗɗanke on, e fii pottal e huuwondiral.
Maaku: "Ko onon yo yimɓe Defte, aree e konngol fotayngol hakkunde amen e mo'on: wonnde en rewataa si wanaa Alla, en kafidataa Mo e huunde, wata yoga e me'en jogitor yoga, joomiraaɓe ko woori Alla". Si ɓe huccitii, wi'ee: "Seeditee wonnde menen ko men jebbiliiɓe".Alqur'aana 3 :64
Alqur'aana 3 :64
6 Reweteeɗo taguɗo On, ko bajjo gooto, faandor- teeɗo. Haanana Mawngu Makko ngun, nde O jogi- totoo genndaajo maa ɓiɗɗo. O jiɓinaa, O jibinaaka, O alaa yeruujo hay gooto.
Helmere "ɓiɗɗo Alla" nden, jaɓortaako nii tun, tawde ka arii e nokkeeli ɗuuɗiɗi ka Linjiila, nde Alla nodditirta suɓaaɓe ɓen "ɓiɗɓe". Wano Alyahuuda en, hiɓe fiɓi wonnde taguɗo On ko Bajjo, Mo alaa ɓiɗɗo wanaa genndo. Ko ɗum waɗi si tawii wiide "ɓiɗɗo Alla", hino faandoree jeyaaɗo Alla. yoga e jokkunooɓe Almasiihu immorde e Gerek'en e Rumen'en, bonnunoo huutorgol nden helmere, ɓe huutorinde maanaa ɓanndingol reweteeɗo On.
8. Ko reweteeɗo On tun woni ko heerori timmal e kattal. O hatonjinaa maayirgol fii men, wano woɗɓe fiɓiri ɗum. Ko Kanko wuurnata, O wara. Ko ɗum waɗi si O maayaa, O wuurnitaaka. Ko Kanko kadi reeni O daɗndi Nulaaɗo Makko on Iisaa, e wareede e fempeede, wano O reenirta O daɗnda jeyaaɓe Makko moƴƴuɓe ɓen, tuma kala.
9. Jeyɗo Winndere nden, ko Hinnotooɗo tagu Makko ngun, ɓuri ko neene yurmetee ɓiɗɓe mun. Himo haforana ɓe, tuma kala ɓe ruttitii e Makko.
10. Tasakuyee mo Alla anndiniri neɗɗanke on, fewndo O jaɓannoo Aadama tuubuubuyee, ko o ñaamani leggal harminaangal ngal, ko haforanal ngal Alla adii haforannde neɗɗanke. Maana goopol ndonangol woodaani, hay gooto roondotaako bak- wonki goo, kala gooto roondoto goopol mum. Ɗum ko yurmeende Alla e men.
11. Yaafuyee ittitaa nunɗal, wano woniri nunɗal haɗataa yaafagol.
12. Neɗɗo kala heɓidete e laaɓal ngal jillaa bakkaatu. Ko tuma ontigi hellifaa, o lamditortee fii golle makko.
13. Yimɓe ɓen hino fota yeeso Alla: huunde senndaa hakkunde aarabu e ajami, si wanaa kulol Alla ngol, e golle moƴƴe ɗen. Ɗum no holla sifaaji e inɗe Yurmeteeɗo, Jeyɗo Winndere nden, e nunɗal Makko ekn. Alla daali:Ko onon yo yimɓe, Menen Men tagiriii on gorko e debbo, Men waɗiri on leƴƴi e gori, fii yo on anndindir. Pellet, ɓurɓe teddude e mon ɓen ka Alla, ko ɓurɓe reenaade e mon ɓen. Pellet, Alla ko Annduɗo, Humpitiiɗo.Alqur'aana 13: 4914. Gooto e sifaaji Alla ɗin, ko ñenƴal. Wiide O tagirde huunde samakal, senayee woodanii Mo e ɗum! Ko O tagirta, ko ñenƴal e faamu. "Men tagiraali kammu ngun e leydi ndin e ko woni kon hakkunde majji ko Men fijooɓe".Alqur'aana 21:1615. Neɗɗo lamditortaake junuubi ɗi o faggitaaki, ko non kadi woni o daɗirtaa si wanaa gomɗinal e golle makko moƴƴe ɗen. Alla wuurnirii mo, O okki mo feere suɓagol, fii ndaarndagol jarriboo mo; ɗum holli wonnde ko kuuɗe makko ɗen tun o lannditortee. Wano ɗum ardiri deftere Deuteronomy 24:16.Mawɓe ɓen haanaaka warireede fii ɓiɗɓe maɓɓe, wanaa ɓiɗɓe ɓen haanaa warireede fii mawɓe maɓɓe. "Neɗɗo kala ko bakkaatu mun warirtee".Ndaaru Alqur'aana 35:18
Ko onon yo yimɓe, Menen Men tagiriii on gorko e debbo, Men waɗiri on leƴƴi e gori, fii yo on anndindir. Pellet, ɓurɓe teddude e mon ɓen ka Alla, ko ɓurɓe reenaade e mon ɓen. Pellet, Alla ko Annduɗo, Humpitiiɗo.
Alqur'aana 13: 49
14. Gooto e sifaaji Alla ɗin, ko ñenƴal. Wiide O tagirde huunde samakal, senayee woodanii Mo e ɗum! Ko O tagirta, ko ñenƴal e faamu. "Men tagiraali kammu ngun e leydi ndin e ko woni kon hakkunde majji ko Men fijooɓe".
Alqur'aana 21:16
15. Neɗɗo lamditortaake junuubi ɗi o faggitaaki, ko non kadi woni o daɗirtaa si wanaa gomɗinal e golle makko moƴƴe ɗen. Alla wuurnirii mo, O okki mo feere suɓagol, fii ndaarndagol jarriboo mo; ɗum holli wonnde ko kuuɗe makko ɗen tun o lannditortee. Wano ɗum ardiri deftere Deuteronomy 24:16.
Mawɓe ɓen haanaaka warireede fii ɓiɗɓe maɓɓe, wanaa ɓiɗɓe ɓen haanaa warireede fii mawɓe maɓɓe. "Neɗɗo kala ko bakkaatu mun warirtee".
Ndaaru Alqur'aana 35:18
16. Ɗam nguurndam, wanaa hattoode men, Alla tagiraali neɗɗo on fii ñaama yara jiidoo tun. Si wanaa ɗum, kulle ɗen ɓurayno yimɓe ɓen e ɗum, tawde ɗe ñaamay ɗe yaray ɗe rimay, kono ɗe lamditortaake golle majje. Alla teddinirii neɗɗo on lomtagol ka leydi, O ɓuurni mo e dow ɗuuɗuɗi e tagu ngun, hattirde e ɓurnugol. Ko ɗum waɗi si O yoɓitirayɓe golle maɓɓe ɗen ka laakara.
Miɗo torii Alla nde ndee deftere wonata ndayginorde peewal
e barkinnde aduna e laakara.
Qissa Almasiihu Iisaa (yo o his) immorde ka Alqur'aana....... 1
1- Hunor:......................................................................... 1
Qissa Almasiihu on ko toraare(takkude) gennda yumma Maryama nden fuɗɗori wonande Jom binnde.................... 1
Alqur'aana [2] 3 :33-37..................................................... 1
3- Daraja Maryma Jiwo on e welo-welo ngon:................... 1
Alqur'aana 3 :42-47.......................................................... 1
4- Sowagol ŋalɗingol ngol e jibineede Iisaa nden:............. 2
Alqur'aana 19 :16-35........................................................ 2
5- Annabaaku e kaawase Iisaa ɗen:................................. 2
Alqur'aana 5 :75-76.......................................................... 2
Alqur'aana 3 :48-50.......................................................... 2
Alqur'aana 5 :112-115...................................................... 2
Alqur'aana 3 :52-53.......................................................... 3
Alqur'aana 61 :14............................................................. 3
6- Fewjangol Iisaa ngol e bagoral(ndeenka) Alla ngal:....... 3
Alqur'aana 3 :54-59.......................................................... 3
7- Riiwugol kolmbeede e wareede Iisaa:........................... 3
Alqur'aana 4:157-159....................................................... 3
8- Ko tawhiidi woni fii nulal Almasiihu ngal:....................... 3
Alqur'aana 3 :51............................................................... 3
Alqur'aana 3: 97-80.......................................................... 3
Alqur'aana 9:31................................................................ 4
Alqur'aana 5: 116 - 118.................................................... 4
Alqur'aana 4: 171 - 173.................................................... 4
9- Wewlinirgol iisaa, aroygol Annabiijo Muhammadu......... 4
Alqur'aana 61 :6............................................................... 4
10-Toɓɓe Ɓannginooje..................................................... 4
Rawnoode:...................................................................... 6


text:
Home -- Fulfulde -- Perform a PLAY -- 013 (Gifts for Jesus)
13. Fii dokke yeɗaaɗe ɗen annabi Iisaa
Tomaasi no ndaarude soro makko ko taƴitata koo ko meltaa kon ka kunnawal. Hari hiɓe nanndita e goonga e ngaynaakooɓe ɓen, Yuusufu e Mariyama e annabi Iisaa, paykun kun. Onsay, hari himo ronki ɓay saa'i on no feƴƴa tun, si o ɗaanii non.
Hari himo hoyɗa fii dinngiraa on ka wi'eteeɗon Baytilahiimi. Aah, Tomaasi no miijaade, hara miɗo no waawi ɓadaade fota dinngiraa on.
O woni e ɓadagol, tun nde wootere o aani. Annabi Iisaa yewti mo.
Annabi Iisaa : "Ko honɗun aanin maa?"
Tomaasi : "Ko ɓay mi addanaali on dokke."
Annabi Iisaa : "Hita a aanu. Ko piiji tati mi faalaa yo a waɗanan."
Tomaasi : "Mi yeɗete ko mi jeyi kon fow. Laana leydi Teren an kan huɓɓirooka kuuran on, ordinateerji ɗi mi fijirta ɗin, e sugu mun ..."
Annabi Iisaa : "Oo'owoye, hinaa ɗun woni ko mi faalaa e yo a waɗanan; hinaa ɗun ittin mi ka kammu, addi ka aduna gaa."
Tomaasi : "E ko honɗun non faalaɗaa?"
Annabi Iisaa : "Jonnan etannde sakkitorde matematikal nde waɗaɗaa nden."
Tomaasi : "Mi gollaano fota dey ko "D" mi heåi e nder nden etannde ɗon."
Annabi Iisaa : "Ko ɗun waɗi si mi lanndii nde. Addanan soono kala ko lelli kon ka nder ngurndan maaɗa. Hiɗa faalaa waɗude ɗun?"
Tomaasi : "Mi jaɓii, mi waɗay ɗun tigi."
Annabi Iisaa : "Dokkal ɗimmal ngal mi faalaa ngal, ko tankonwal maa ɲaametee nenɗe ngal."
Tomaasi : "Mi okkataama ngal sabu mi eesii ngal."
Annabi Iisaa : "Ko ɗun waɗi si mi tori maa ngal. Addanan soono kala ko lancii kon fow ka nder ngurndaa maa. Hara hiɗa faalaa waɗude ɗun?"
Tomaasi : "Hii-hii, mi waɗay ɗun."
Annabi Iisaa : "Jooni non, dokkal an tammal ngal. Tomaasi, miɗo faalaa jaabawol ngol jaabiɗaagol ngol yumma maa fewndo ko ɓe lanndi maa no tankonwal maa nenɗe ngal eesori."
Onsay Tomaasi fuɗɗii wullude, ɓernde makko nden boni fota.
Tomaasi : "Mi ... mi fenanii mo."
Annabi Iisaa : "Tomaasi, penaale maa ɗen e ndardanɗe maa ɗen, kala huunde bonde wonde ka nder ngurndan maa hiɗa waawi addande lan ɗun tigi – ngurndan maa ɗan fow. Mi yaafanike ma, mi wallitoto ma no wuuriraa e hoore laawol feewungol. Mi wonnday e maa soono woo, mi holla maa laawol okkayngal ngol ngurndan ɗan. Hara hiɗa faalaa ɗun tigi?"
E ko honno Tomaasi faaliraa ɗun! Jooni, gomɗin e innde annabi Iisaa nden, heɗoɗaa mo.
Yewtooåe : Fillitotooɗo, Tomaasi, hawa annabi Iisaa kan
© Copyright : CEF Allemagne


text:
Dukooji he ko yowitii he Jojjaannde Ɗemngal Pulaar he nder Senegaal Ngasaani tawo, kono daaɗe men mbaɗtii naneede.
He jonte jawtuɗe ɗee duketenoo he “reseaux sociaux” facebook e dingire whatsapp ɗee ko Air Senegaal, kompañi laaɗe diwooje Senegal keso o saliima ɓeydude ɗemngal pulaar e ɗemɗe ɗe huwtortoo ngam habrondirde e kiliyaneeɓe mum. He ndee ɗoo yontere ne duketee koko waɗi to Duɗal Ceerno Sileymaan Baal to Geejawaay ko, he saanga uddugol yontere ɗemɗe ngenndiije Senegaal.
Ɗiiɗoo dukooji ɗiɗi kala saabii ɗum en ko wiyeede ɗemngal Pulaar rokkaaka jojjannde mum he Senegaal walla rokkaaka geɓal mum ngal haan’di ngal.
Ngooɗoo duko so Allah, wonaa ko hesɗi. Sabu neɗɗo bayɗo no Tijjaan Aan ni, ko ɗuum waɗnoo hammu nguurndam mum. Ko haalde e kala nde dañi fartaŋŋe, wonnde yoo ɗemngal Pulaar dañ geɓal (geɗal) mum e caaktirɗe kabaruuji leydi ndi haa timma, hono no Wolof ni. Wonaa kanko tan ne kay dukatnoo ngoon duko, kono ko kanko joginoo mikro, jooɗotoo he haalirde, waɗde ko kanko burno waawde naneede.
Heddiiɓe ɓee mbaynoo tan ko hono no tukkiiɓe he wuddu boloŋ ene ngulla ni. Ɗuum e hoore mum won ko janngini en, sabu en nganndii jogaade mikroo ndee wonaa mehre walla bolle-puuyɗe. Fulɓe haysinno ko kanum en njogii ganndal, pinal, ngalu e laamu Senegaal ne, so tawii ko mum en koo ñuumbitee tan ko he nder cuuɗi, jogiiɓe mikro ɓe hayso ko bolle-puuyɗe ñallata sukkirde noppi yimɓe ne, ko ɗuum tan woni ko tesketee, sabu ko ɗuum tan nanatee. Haa jibinannde Fulɓe nii nana njooɗtorii ko Fulɓe koo woodaani. Nde tawnoo ko yiyetaake, nanetaake e ko waasa fof woɗɗondiraani.
Ko Miin jey ɓuri ko enen ndenndi
Tijjaani Aan, mbiyɗen, waɗnoo hammu nguurndam mum fof ko yoo ɗemngal Pulaar jogo geɗal e caaktirɗe kabaruuji Senegaal, haa ɓuri teeŋtude noon He Rajo e Tele. Omo felatnoo laamu nguu sabu jinngol mum he ƴellitde Wolof ngol suuɗaaki, kono kadi o woppaano ɓiyɓe leñol ngol, haa ɓuri teeŋtude e gollooɓe he laamu ɓe walla wiyeteeɓe jannguɓe tuubakirdi ɓe. Sabu omo wiyatnoo elle ɓeen ene kersa faarnoraade leñol ngol walla kam eɓe kula feeñikinaade ko ɓe Fulɓe, elle ɗuum so waɗii won ko bonnantaɓe he golle maɓɓe. So huunde kewi, o wiy, jaayndiyankeeɓe jolfuɓe ɓee so laaɓndiima koreeji mum en ɗii he ɗemngal mum en, ɓeen ndarato njaaboo he Jolfe, kono kanko walla jaayndiyankeeɓe Fulɓe wiyɓe hono no makko nii, so ɓe ndaaŋanii pullo e ɓe njiɗi laaɓndaade ɗum he pulaar faloto yahaa saloo dartaade walla so ɓe mbeeɗii ɗum mikro yoo oon haal he Pulaar, oon tigi liddina.
Tijjaani Aan wonaa yoo Pulaar heɓ geɓal (geɗal) mum he caaktirɗe kabaruuji ɗi laamu Senegaal ngu jey ɗii tan dukatnoo, kono nde wonnoo ko o jaayndiyanke kumpitiiɗo omo anndunoo wonnde maa ñalawma ar, caaktirɗe kabaruuji ɗii, ko wayno Rajo e Tele fof maa wellite, ummo he keeriindi laamu tan. Waɗta kala jiɗɗo ene waawi rewde he laawol daña yamiroore udditde Rajo mum walla Tele mum hono no Jaayndeeji muuleteeɗi ɗii ni. O hirjiniino wonnde so ngaan saanga yontii yo en keɓ ko men, sabu ko miin jey ɓuri ko enen ndenndi. Wonaa he nder Senegaal tan, kono miijo makko wonnoo ko yoo Fulɓe ndañ Haalirde (Rajo) tawa ene huɓtidini Afrik fof, mbele maa Fulɓe mbaaw haaldude e yiytondirde. Mbaawa dañde ɗo caakti kabaruuji mum en, nde tawnoo no ɗemngal Fulfulde ngal ñoƴƴiraa he Senegaal nii ko noon kadi ngal way hiiɗeede he nder leyɗeele goɗɗe ɗe Fulɓe ngoni ɗee kala.
He nder Senegaal hay ko Caaktirɗe Kabaruuji (Media) ɗee mbellitaa koo, addanaani Pulaar heɓde geɓal mum. Ndeen ne dee, Rajooji e Teleeji ñalnde kala nana cuppitoo no huɗo ndunngu ni, kono haa jooni ko Jolfe tan haalatee heen, hay heen ɗi jooma mum en ngoni Fulɓe. Mbele ɗuum fawii ko he kuule laamu nguu, wonnde kala udditɗo Rajo walla Tele ko maa Jolfe kaalee heen haa heddee nde heddiiɓe ɓee meeɗne heen walla ko ɓeen fulɓe jooma en Rajooji e Teleeji julorɗi en tan cuɓorii noon?
Woon e yimɓe ene kujjinoroo wonnde Rajooji walla Teleeji julorɗi (chaine privé) so alaa ko kaalata so wonaa Pulaar, waɗataa tonaari (benefiis), ko ɗuum addani Jamano FM yan’de kadi ko ɗuum haɗi goɗɗi ɗii ne yahde. Kono hol ko saabii ɗuum? Mbele ko ŋakkeede karallaagal he hol no Jaaynde julornde (Media privé) yeeñcinirta ngalu ɓeen DG en Fulɓe ngonndi, walla ko waasde waawde yuɓɓin’de jeewte jogiiɗe loowdi nafoori tawa ene reerɗina yimɓe ɓee e heɗaade Rajooji maɓɓe e Teleji maɓɓe? Wuurnata jaaynde julornde tan ko ɓannginooje, e ko ɓuri heewde, te jooma en ɓannginooje en ɓee nawata tan ko ɗo heɗotooɓe keewi. Ndeke hayso tawii won nde Caaktirɗe Kabaruuji Pulaar pellisaa (Njehi Fayit) sabu ŋakkeende karallaagal jooma mum ne, ɗuum fotaani won’de saɗɗa kuuɓtodinɗo mo ene haɗa hay Rajo wooto Pulaar waawde wuurde. So en teskiima ma en njiy wonnde, won e Rajooji e Teleeji Senegaal ko Fulɓe ngardii ɗum en, haysinno wona kamɓe njey, kadi heewɓe e haalooɓe he nder ɗiin Rajooji e Teleeji ko Fulɓe, haysinno ɓe kaalata ko he Wolof walla Farayse, kono ɗiin Rajooji e Teleeji ene njahra yeeso. Ndeke hol ko waɗi so Haalpulaar en kuwtoriima he jaayndeeji (Media) mum en ɗemngal jolfe ene waawi yahrude yeeso kono so waɗtaama he Pulaar tan battande mum wonata ko felliseede (yahde fayit)? Jaabowol ɗuum ene laaɓnndii losko luggiɗngo e wiɗto yaajngo, kono ko hakkilla waawa jaɓde kam ko wiyeede heɗiyankeeɓe e yeeɓiyankeeɓe Fulɓe keewaani ko ene addana saaktirde kabaruuji julornde he ɗemngal Pulaar waawde wuurde.
Ko adii nde keɓaten jaabawooli laaɓtuɗi e pewje baawɗe waylud kaa ɗoo ngonka, njokken huwtoraade Dingire Whatsapp e facebook ngam ko ɗe faabu Allah mo O addani Fulɓe mbele yoo daaɗe mum en nane, kadi he ɗii cili ɗiɗi kala daaɗe men nanaama dow, te won ɓe ɗum fuɗɗii jeertin’de.


text:
Tupungal na Sokugol
Saakitaama ñannde : Hesɗintinaama ñannde :
Yontere nde en ngarat e cosaan, aadi, finaa-tawaa fulɓe. Ene anndaa kam rewɓe fulɓe ko yontaaɓe. Holko addi eɓe coka (tuppa) toni dowdooru toni leyleeru, ɗakkunɗe, na kunuɗe haa haawra ? Ngam yeewtidde nde toɓɓere en mbismoto Fatimata Sall ɓurɗo lollirde innde Jaaryata Sall. Oo yo debbo njaayndeyanke, nguurtinoowo finaa-tawaa fulɓe. Kanko miilanto en holko addi tuppungal ? holko ɗum fiirti ? Hono waɗirteno e kadi holko woni faandare mum ?


text:
Home -- Fulfulde -- Perform a PLAY -- 067 (Proof of Jesus)
67. Fii seedeeji annabi Iisaa ɗin
Saarata : "Ko honno mi hoolorta ɗun ko goonga?"
Ko honɗun faalaɗaa wi’ude?
Saarata : "Fii ko fewti kon annabi Iisaa. Hara hiɗa waawi hollude seede fii ko o woni kon Åiɗɗo Alla on?"
Hara hiɗa waawi seeditaade ko a Saarata?
Saarata : "Wondude e kartal dantitee on. E hin-le non kanko annabi Iisaa o jogaaki kartal dantitee fii makko."
Accu mi holle ɗoo karte dantiteeje jowi ɗe annabi Iisaa jogii!
Saarata : "Hari himo jogii karte dantiteeje jowi. Hara ɗun ko goonga?"
Annabi Iisaa hendike kartal dantite aranal ngal e juuɗe Alla. Ko o lootetee maande kisiyee on hawa iwi ka kammu wi’i ɗun ɗoo.
Alla (hawa nootitannde) : "Oo ɗoo ko Åiɗɗo an yiɗaaɗo, mo mi weltori on : Heɗitee mo!"
Kartal dantite ɗimma ngal ko Kitaabul Muggadasi on. Kiitol kala fewtungol Åiɗɗo Alla on timmii e nder teemedere kala e fee annabi Iisaa.
Seedee tammo on ko Åiɗɗo Alla on ko ummutal makko ngal. Himo wuuri. Seedeeåe ɗuuɗuåe yi’ii mo.
Yimåe åen jonnii mo kartal dantite nayaåal ngal.
Yimåe annduåe mo åen wi’ii wonde :
Yimåe : "Ka haqiiqa, hari oo ko Åiɗɗo Alla."
Saarata : "Kartal dantite gootal no heddii."
Aru mi holla maa on seede e ndee nokkuure wi’eteende Kanaa. Peera waɗuno ɗon. Saare nden tawdaa e peera on kamåe e jomba e jom jomba ko timmata balɗe jeeɗiɗi. Annabi Iisaa e weldiååe makko åen kamåe kadi åe saatinano. E hin-le non hari åe fellitaa kamåe kadi wondema ko kanko woni Åiɗɗo Alla on. Hari saatinaaåe åen no weltii. Åe beyti, åe ami, åe fiji, åe ñaami, åe yari. Onsay non, goɗɗun hewti : njaram wiiñu ɗan lelli. Hay huunde ko yaretee alaa e nder suudu ndun fow.
Saarata : "Hino wondi e jiåi-liåi."
Yumma Mariyama woni ko adii yi’ugol ɗun. Åe holli ɗun annabi Iisaa, kanko kadi o yamiri kurkaaɗi ɗin ɗun ɗoo :
Iisaa : "Hebbinee looɗe ndiyan ɗen haa ɗe heewa tew ndiyan."
Hari hiåe jogiii ɗon 160 gallons (liitirji 605,67) ndiyan ñogaaɗan. Onsay non?
Iisaa : "Ñeɗon, naåanon ardotooɗo fii ñaameteeji on, himo haani mettaade ɗan."
Ardotooɗo fii ñaameteeji on yari seeɗa, onsay o yahi ka wonɗo e tiggude on.
Ardotooɗo fii ñaameteeji on : "Ko honto heåuɗaa ɗan njaram wiiñu ɗoo, haa hannde hari mi yaraali sugu majjan e nder ngurndan an fow."
Annabi Iisaa waylii ndiyan ɗan njaram wiiñu!
Ko kaawake makko arano on nii. Kawakeeji ɗin ko seedeeji holluɗi fii kartal dantitewal annabi Iisaa ngal, fii åangingol wonde ko kanko tigi woni Åiɗɗo Alla on. Taalibaaåe åen yi’ii on kaawake, åe gomɗini annabi Iisaa.
Ko karte dantiteeje jowi woni fii Åiɗɗo Alla on. Ko ɗe seedeeji laaåanɗi lan min. Miɗo gomɗini mo. Hara an kadi a waɗay ɗun?
Yewtooåe : Fillitotooɗo, Saarata, hawa Alla kan, yimåe åen, Iisaa, Ardotooɗo fii ñaameteeji on
© Copyright : CEF Allemagne


text:
Kaawis goɗɗo kadi. Ma a taw hikka ko hitaande funeeɓe. Ɓeya ko jaggondirnooɓe juuɗe, ɓeeɗoo ko heccondirɓe. Ɓeeɗoo funeeɓe sakkitiiɓe, mbiyetee ko Alexandre e Ronaldo. Heen gooto ina hecci goɗɗo oo balɗe 24. Ɓe njibinaa ko to Boston (Amerik).
Yummiraaɗo oo wiyetee ko Lindalva DaSilva (duuɓi 35) ; baabiraaɗo oo wiyetee ko Ronaldo Antunes (duuɓi 40).
Nde ɓe toɓɓaa haa timmi jonte 24 tan, yumma oo ŋarwi. Safrooɓe ɓee nganndi so ɗaccii o jibinii, sukaaɓe ɓee njogoraani wuurde.
Ɓe pinngi mo ngam dartinde ŋatiwere ndee. Kono ɗuum haɗaani nde ɓamtude balɗe nay caggal ɗuum. Safrooɓe ɓee cakkiti jiknaaɓe ɓee feere : woppude heen gootel yalta (jibinee), ngela heddoo e raŋŋeere hee ko Alla haaji. Nii woni biyeteengel Alexandre ngel woppaa yalti, waɗaa e gooforgal haa timma.
Kamɓe annduɓe ɓee mbiyi « so reedu wonii ɗiɗo walla ko ɓuri ɗoon, damal raŋŋeere ina waawi uddaade so gooto heen jibinaama. Heen sahaaji nii maa ngal haɗee uddaade so tawii sukaaɓe ɓee ko timmuɓe, hoto funeere keddiiɗo oo jookaade nder reedu. » Anniya ŋarwinooɓe ɓee, ko waɗde feere mbele cukalel ɗiɗmel ngel ina daña hay so jonte 32 nder reedu yumma mum. Nii woni, Ronaldo jibinaa balɗe 24 caggal funeere mum.
Nde kabaaru oo rokkaa ñalnde 13/06/2014 ndee, funeeɓe ɓee ina celli, ina e jam. Safrooɓe ɓee mbiyi maa « ndewindo cellal maɓɓe haa ɓe njonta naatde jaŋde, nde mbaawa wiyde won ko ɗum battini e hakkillaaji makkon, walla alaa ». Kabaaru oo hollitii wonde funeeɓe ndañii ɓalli, ina poofa no haanirta nii, tee puɗɗiima muuynude.
________________________________________
Ɓeydol : Funeeɓe, hol jiiduɓe hol ɗuum ?
Funeeɓe goonga goonga ɓee, njiidi toɓɓere : kañtulol gootol e ɓoccoonde wootere. Nanndugol maɓɓe fawii ko e sahaa mo toɓɓere ndee sowii ndee, haa wonti ɗiɗi.
Tataɓal e ko ɗum kewata, toɓɓere ndee sowotoo ko e balɗe ɗiɗi dewɗe e toɓɓingol ngol. Ɗoo, heen funeere fof jogotoo ko saawdu mum ndiyam e wuddu mum bannge. Tataɓe ɗiɗi e ko ɗum kewata (70%) toɓɓere ndee sowotoo ko hakkunde balɗe 3 haa 7 caggal toɓɓingol ngol. Ɗoo, funeeɓe ɓee ndenndi wuddu kono gooto heen kala ina jogii saawdu mum ndiyam bannge. Gootol e nder teemedere (1%), toɓɓere leela feccaade (caggal balɗe 8), oon sahaa kamɓe ndenndata fof (wuddu e saawdu ndiyam fof)…
Wonande funeeɓe fuunti ɓee noon, ɓe njiida hay toɓɓe, alaa ko ɓe ndenndi so wonaa reedu.
Bookara Aamadu Bah,
Ƴoogirde : sante.lefigaro.fr


text:
Ɗerol Pol aranol yahde he himɓe
Tesalonika
Habaru dow ɗerol ngool
Pol, lilaaɗo Iisa *Almasiihu winndii ɗerol ngool yahde he hawriine goonɗinɓe Iisa *Almasiihu wonnde huɓeere Tesalonika. Tesalonika tawaakana nder leydi Makedoniya. Pol fuɗɗi sinngude hawriine goonɗinɓe Iisa *Almasiihu nder Tesalonika (Golle Lilaaɓe 17.11) Rafi potal manngal naati hakkune makko he *Yahudankooɓe wonɓe toon faa o riiwaa. Ko o riiwaa, nden o dilli Tesalonika o jooɗowi huɓeere Korintu.
Pol winndii ɗerol ngool wakkati o wonnoo nder Korintu. Nder maggol o winndi, o yetti Alla ngam hoolaare maɓɓe nde ɓe ngoodi. O winndii ngol duu ngam famtinde dow ummitaaki maayɓe no goonɗinɓe e gartol Iisa *Almasiihu.
Ko winndaa nder ɗerol ngool :
Cannooje (1.1-2)
Goonɗinol himɓe Tesalonika (1.3-10)
Golle Pol nder leydi Tesalonika (2.1–3.13)
Mbuurnam mbelɗam Alla (4.1-12)
Njaabaaki Pol dow ummintinol maayɓe no goonɗinɓe e gartol Joomiraawo (4.13-18)
Kollitooje Pol yahde he himɓe Tesalonika (5.12-22)
Baynodirol (5.23-28)
1
Cannooje
1 Miin Pol, Silas he Timote kawri mbinndani on ɗerol ngool, onon jeyaaɓe Alla *Baabiraawo e Iisa *Almasiihu Joomiraawo meeɗen. Onon hawriine goonɗinɓe Iisa *Almasiihu wonnde huɓeere Tesalonika, jam e moƴƴere Alla wonda he mooɗon.
Goonɗinol himɓe Tesalonika
2 Miɗen njetta Alla wakkati fuu ngam mooɗon, on fuu. Miɗen miccitoo he mooɗon wakkati fuu nder du'aa'u amin. 3 Yeeso Alla *Baabiraawo meeɗen, miɗen miccitoo wakkati fuu he golle goonɗinol mooɗon. Miɗen miccitoo he tittinkinaaku mooɗon manngu ngu ngatton nder hidde. Miɗen miccitoo no tiɓinoriɗon sanne sanne tammude mooɗon dow Iisa *Almasiihu Joomiraawo meeɗen.
4 Banndiraaɓe, miɗen anndi ko Alla no hiɗi on. O suɓake on duu o wartiri on jeyaaɓe makko, 5 ngam *Habaru lobbo mo min ngaddani on oo, wardaay haala ɓola tan. Amma o wardidaana baawɗe, *Ruuhu Ceniiɗo he tammude mawne nde wondaa sikka fuu. Kaden on tabbintini ko habaru oo no goonga. Oɗon anndi no min njooɗori hakkune mooɗon ngam nafude on. 6 On nyemmini min, on nyemmini Joomiraawo meeɗen duu ngam on njaɓɓake haala Alla nder torraaji mawɗi, on njaɓɓorake ka duu belɗum ɓerne mo *Ruuhu Ceniiɗo hokkata. 7 Nii ngaɗon ko laataniiɗon goonɗinɓe wonɓe nder leyɗe Makedoniya he Akaya fuu ko ƴeewetee ekkitee. 8 Ngam to mooɗon haala Joomiraawo fuɗɗirii faa ka yottowi nder leyɗe Makedoniya e Akaya. Filla goonɗinol mooɗon dow Alla nanaama nokkuuje ɗee fuu, ndenne fotaay min njeccoo. 9 Himɓe he ko'e mum'en ngoni no kaala dow no njaɓɓoriɗon min, dow no mboppirɗon tooruuje mooɗon, ngartuɗon he Alla, Alla goongaajo, duumiiɗo, ngaɗuɗon ko'e mooɗon maccuɓe makko, 10 oɗon keɗi gartol Ɓiyiiko ƴuwde dow kammu, Iisa *Almasiihu ummintinaaɗo he maayde, kisinoowo en he tikkere Alla waroore.


text:
Ko e hitaande 2010 woni ko mi fuɗɗii winnda wennga (yowa) ka internet e ngesa (fakkeere) am innitiraa-mba Fulani. E ndeer heen, hari miɗo yowa winndanɗe ka lowe Peeral.com e Yaakaare.com (mutiino), haa Geno On Newnani lam soodugol innde domain, mi fampii lowre am internet nden Misiide.com ka fuɗɗorde hitaande 2013, haa no mi egginiri nde non ka domain.net, nde hedii ka jowlol internet ndeer duuɓi jowi ; miɗo winnda ton fii diine, pinal, jannde, gannde e ɓamtaare Fulfulde e Pulaaku…
Ka 2018 naatata-ɗon, hari mi eɓɓii waylugol innde lowre nden, nde woŋta Teddungal.com, e hoore non innde Misiide nden bugitoraaka ɓaawo, sabu haa hannde, ko e dow Misiide Bamtaare eɓɓoore nden fawii…
Teddungal.com, ko innde lowre men hesere nden, ko innde nden waylaa, wanaa golle ɗen maa eɓɓooje ɗen. Teddungal, ko huunde mawnde e renndo fulɓe, hinde heewi ma’anaa, soomi firooji; wano ɗum tabiŋtiniraa ka caggitorɗe fulfulde… Hino jeyaa e ko helmere Teddungal nden ɓuri lollirde, yimre nde Léopold Sédar Senghor yuɓɓunoo hitaande 1954 ka ɗemngal faransee, o tiitorinde: “Teddungal”. Hikka ɗon koral (albon) ngal Mansour Seck yaltinnoo hitaande 2010, o jammi-ngal Teddungal, o yimidi e Baaba Maal gallol Teddungal ngol ka gallol : “Halaybe”. Ko non helmere nden lolliri hakkunde fulɓe haa no woɗɓe innitiri non kawtite mun ɗen Teddungal, maa no Radio Tele Fulɓe suɓori non emisiyon tiitoraaɗo: “Teddungal Fulɓe“. Fow e mun, hino lolli hakkunde fulɓe, wonde: “Teddungal roondete, daasetaake!”. Ko tippude e kon ko fulɓe tawraa ɗon mi suɓorii ndee innde Teddungal.com fii ndee lowre men hesere.
Taariika daɓɓo:
Lebbi ɗiɗi ɓaawo nde mi fampinoo lowre Misiide nden, mi waɗiduno yeewtere e lowre mawnde hino wi’ee Global Voice fii Fulfulde e gannde kese, battane mawningol ñalaande ɗemɗe neeniije ɗen 21 Fabraa’iru. Kawral ngal ko ka Faransiire waɗi, kono mi ñogguno nde e Fulfulde ka selirde ɗoo. Kadi, kawral ngal firano e Engele, yowaa e sengo Engele ngon ka Global Voice, e ɗemngal Españoo ngal . Winndannde nden fillitaa e lowe heewuɗe, wondude e dinngire renndo. Ɓaawo ɗu’um, mi tintoduno e Rajooji fulɓe ɗuuɗuɗi; wano Radio Fouta Info, e Radio Renndo, e Rajoo Fulfulde immorde Keer (Misra), e Radio Ganndal, e Media d’Afrique, e nanndo maɓɓe… ngam yeewtugol fii eɓɓoore Misiide Bamtaare nden.
Winndugol e Fulfulde, ko huunde waalaŋtoode lam e ɓernde, hay si tawii non wanaa ko weli fii, kono miɗo etoo woowtinnde ɗemngal ngal e winndanɗe am, mi firta wiɗtooji am, mi fula winndanɗe hittuɗe e am ka Fulfulde…
E hitaande 2015 nden, Geno On newnanno lam yahugol leydi Misra, mi juuroyii haramji ɗin, mi jinndi ton seeɗa, mi yiidi e kawtal jaŋngooɓe Pulaar – Fulfulde e leyɗe Arab, catal Keer, men ɓeydondiri fii ɓamtal ɗemngal Fulfulde ngal.. Kono wanaa ɗum ɗon tun naɓunoo lam Misra, ko fii kadi bensondiral (conference) mawngal waɗnoogal toon to Jaŋngirde wiɗtooji Afrik nde Jaaɓi haaɗtirde Keer (Université du Caire), ñalnde 24/02/2015. Geno On Muuyani lam waɗugol yeewtere tiitoraande : « Fulfulde e gannde kese », eɓɓindiral gonal ɗemɗe Afrik ɗen ndeer gannde kese.
E ngoya senngo, ko mi tawaaɗo e firuɓe facebook ɓen ka Fulfulde, mi wallitorno fulugol seeɗa e ko Geno On newnani lam kon. Ko wano non mi wallitorii fulugol kelmeendi yoga e lowe udditaniiɗe ɗemngal Fulfulde ngal, wano : Pootle e Transifex ekn. Miɗo jokki kadi firugol loowdi wikipedia ndin ka Fulfulde. Wallifagol defte Fulfulde kadi ko himme am, miɗo wallifii deftoy seeɗa, mi firti kadi goɗɗe ɗen ka Fulfulde, teŋtinii defte diine, e jannde. Ko wano non kadi miɗo tafi caggitorɗe Arab, ekn. No feere e yaajeende heɓorii woo, ma mi yaltinɗe so Allah jaɓii.
Gollodiiɓe am
Miɗo gollida e ɓamtooɓe ɗemɗe Afrik, hittimɓe fii ɗemngal Fulfulde; ɗum ko wano ndee lowre IslamHouse.com, senngo Fulfulde ngon, maa Rising Voices e woɗɓe goo ɓe jaŋtii ka hello ɗoo :
http://www.teddungal.com/gollodii%C9%93e/
E hitaande 2015 nden fahin, ɓaawo nde artumi Misra, Rinsing Voices fampino oorngal (campagne) bubagol tweet ka haalaa mu’un, mi tawtoraa e ngon foolotiro, mi bugii dolle tweet ka pular – fulfulde haa ɗemngal Fulfulde ngal heɓi loowdi himmundi ka Twitter. Ko ɓaawo ɗu’um mi firti hello lowre oorngal ngal ka pular e ndee jokkorde ɗoo : https://fufmememl.wordpress.com
Si fii loowdi Fulfulde ndin ka twiiter haalaama, en gasay ƴellitaade ndee lowre INDIGENOUS TWEETS on taway ko lowre am nden Teddungal.com woni ɗiɗaɓere e bugagol tweet ka Fulfulde ɓaawo lowre Pulaar.org nde Moodi Bokar Bah en kippi. Hikka ɗon miin Tafsir Balde, kippuɗo kadi fii lowre Teddungal.com nden.
Battane woote hooreejo leyɗi ɗen 2015 ndeer leydi Gine, mi etino haa Fulfulde naadaa e dunce Ablogui ɗen, ngal kawtital ngal mi halfinaa fii ɓamtugol ɗemɗe ngenndiije ɗen Gine Konaakiri. Men waɗti ñoggude kumpite woote ɗen ka Fulfulde e ka Mandiŋkoore. Ɓaawo mu’un, Global Voices artuno e am fii lamndo (interview), mi holli ɓe wonde ndeer leydi Gine ndin, gannde kese ɗen ko kutu ɓamtirɗo ɗemɗe ngenndiije ɗen. Mi yaltinii kadi wiɗtooji ɗuuɗuɗi ko faati e ɗemɗe Afrik ɗen teŋtinii ɗemngal Fulfulde ngal ; ɗum ko wano winndannde am yaltunde ka jaaynde aarabere « Qiraat African », yaltunde : Ottoombur / yarkoma 2015, tiitoraande : « Ɗemɗe Afrik ɗen ka teknoloji keso », e winndanɗe am yaltunde fahin e nden jaaynde, tiitoraande : « Wiɗtooji Jaaɓi-haaɗtirɗe ɗin ka ɗemɗe Afriknaaje », yaltunde e nder hitaande 2016 nden, e goɗɗe goo. Ko wano non mi wallitike ka goomu jaaynde Peeral Misra, mi wallitori saatugol (rewtagol) e winndugol. Hino jeyaa e winndaɗe am ɗen ka jaaynde Peeral Misra, tiitoraande nden : « Fulfulde ko ɗemngal wuurngal », yaltunde ka toŋngoode : 68_ɓere, lewru Sanwiye / Siilo 2017. Ñalnde 14 Fabraa’iru / Colite 2014, mi artuno e Rinsing Voices humpitugol faandaare am no Fulfulde nden heɓira loowdi ka internet. Haray non mi artii kadi e nga’al, mi artidi e lowre hesere, innde hesere, loowdi hesiri… fii no Fulfulde jalɓira e binndol, sabu min kadi mi ƴettii karambol. Ko Bismillah mo’on.
Tafsir Balde mo Teddungal.com


text:
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
jokku taro
Like this:
Like Loading...
Cowogol & Kosamɗingol Aadee, ko tiitoonde deftere hesere nde Ceerno Mammadu Saalif Mbaay wallifii yaltunde ko ɓooyani. Eɗen nganndi kala nde deftordu Pulaar ɓeydotirii tiitoonde hesere, ene jibina weltaare mawnde wonan’de kala ɓiy pullo. Gooto kala ene heppa nde tamata ɗum he juuɗe mum haa uurno ɗum ɓuucoo ɗum ko adii nii nde hippitta ɗereeji mum taroo binndanɗe mum.
jokku taro
Like this:
Like Loading...
Firoojo deftere Allah, Al-Qur’aanaare teddunde nde, puɗɗiima heewde he ɗemngal Pulaar. Gila he kaamiilu kiɓɓuɗo o haa e taƴanɗe ko wayno taƴannde “Amma”. Ƴellitagol karallaagal kesal e mbaydiiji kesi caaktirgol kabaruuji haa ɓuri teeŋtude to bannge numérique/digital, ɓeydii ma weeɓnude Cargol ganndal. Ko ɗuum addanii suka Guinee-naajo (Gine), Alfaa Amadu Ɓuriya Jallo, suɓaade muulde firo mum Qur’aana he karallaagal numérique/digital.
jokku taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar.
Jokku taro
Like this:
Like Loading...
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
jokku taro
Like this:
Like Loading...
Gila nde dillere guurtingol ɗemngal Pulaar/Fulfulde e winndude kam e ƴellitde kala fannu ganndal he nder maggal, fuɗɗii e kitaale jawtuɗe ɗee, subaka kala mo Allah addi aɗa yiya walla nanaa deftere walla wallifo heso yaltungo he ɗemngal Pular. Saggitorde Fransi/Pular: Konguɗi e Sagaraaji Hiisa e Tasakuyee (Lexique francais/Pular des mathématiques et des sciences de la vie) ko deftere nde Galle muulngo l’Harmattan yaltini gila 2018, nde lemminooɓe defte pulaar ɓeyditortoo he defterɗi mum en, teeŋti noon e ɓeen yiɗɓe gannde Hiisiwe ( mathématiques).
jokku taro
Like this:
Like Loading...


text:
Aamadu Maalik Gay jeyaa e daraninooɓe ndimaagu Afrik. Ko ɗuum addani ɓe semmbinde jaŋde ɗemɗe men. Jiknaaɓe makko Muritani njeyaa, sibu ko Duungel rewo, e nder diiwaan Ɓoggee. Alaa fof feere nde o waɗaano ngam gollaade e Muritani, kono o roŋki. Ko ɗum addannoo mo winndude Muttaar wul Daddaa ngam haalde ko addani mo fellitde yahde Senegaal. Ko oon ɓataake, binndanooɗo e Farayse, woni mo min pirani on. E ndeeɗoo tonngoode ma en njaltin heen huunde. Feccere heddiinde nde haa tonngoode aroore. Nii ɓataake o lelorii :
Feewde e Muttaar wul Daddaa, hooreejo ndenndaandi Lislaamiyankeeri Muritani,
Hooreejo leydi, Caggal nde ndoŋku-mi dañde moolo politik ngo duumaaki e Muritani, kaɗaa mi yahde leyɗe goɗɗe, mi artiraama Ndakaaru.
Nde njettii-mi, neldaa mi kasoo to Tuddunde Kuuge (camp pénal) Ndakaaru ; huunde jooɗtaranoonde. Gaa-gaa duuɓi ɗiɗi kasoo taƴanaa-mi ɗi, miɗo yooɓtoraa dogde ; huunde nde doosɗe ñaawoore Senegaal taƴani kuugal lebbi jeegom ko famɗi fof. Kono wonaa ɗum addani mi winndude ma. Waɗi ɗum, ko nde pellit-mi dogde nde, ko mi bakkilinooɗo roondaade denndaangal batte mum, moƴƴe heen e bonɗe heen kala.
Gaa gaa ɗum, miɗo yenanaa, so Alla jaɓii, ɗum fof maa joof jooni-jooni. Ɓooyataa ɗum wonta daartol.
Jeyi sabaabu ooɗoo ɓataake ko geɗe ɗiɗi :
- 1°) Hakkunde am e Muritani
- 2°) Ngonka nderndera ndiiɗoo leydi
Nde pawaa-mi yitere Muritani ndee, mi wiyaama wonde a wiyii a meeɗaa seerde e yiɗde gollodaade e am, kono ko miin salii. Wonaa aan tan haali ko wayi noon. Kono tan miɗo sikki, hooreejo, wonde mi waɗii kala ko mbaawnoo-mi ngam yahde Muritani e heddaade toon. Sibu, hay so tawii woni e kaayitaaji am, njibinaa-mi ko Ndakaaru ñalnde 11 sulyee 1931, ittaataa wonde, njibinaa-mi goonga goonga ko subaka aljumaa 10 sulyee 1931 to Duungel Rewo e nder falnde Ɓoggee, e nder Muritani, ɗo njinnaaɓe am njeyaa, sibu adinoo hoɗde e Muritani e Afrik hirnaange ko taaniraaɓe amen, dumunna juutɗo ko adii garaangal bebeer en e aarabeeɓe ; jaraa boom, hay Aarabi e hoore mum … kono ɗuum maa en ngartoy heen goɗngol.
Hay nde ngon-mi Farayse nde, mi sali naatde e Fedde sanɗaaji Senegaal, miin fof e ɗaɓɓireede ɗum. Mbattindii-mi ko wagginde ma, aan e banndiraaɓe heddiiɓe ɓe, wondunooɓe e men toon ɓe, cosgol Fedde Muritaninaare. Huunde nde njaɓ-ɗaa.
E hitaande 1957, hade am joofnude jaŋde am, delegaasiyoŋ guwarnama AOF kuftodinɗo to Pari, yiɗi waɗtude mi foksineer winndereyanke to Biriksel (poosto mo Mammadu Tuure jogori wonde caggal ɗuum). Kono, calii-mi. Nde mbaɗaa-mi kalfinaaɗo njuɓɓudi (administrateur) e hitaande 1958, mi rokkaama fartaŋŋe waawde golloyaade to Ndakaaru, walla Togo, walla Niiseer, calii-mi kadi. Ko e oon dumunna gooto, Moodibo Keytaa wiynoo-mi, kala nde njiɗ-mi arde liggaade Sudan, dame ko ko udditanii kam haa njaaji. Mi jaabaaki mo.
Kono noon, mi yahii haa Ndar ngam ɗaɓɓude fekteede Muritani. Kono tuggudu noowammbar 1958 haa suwee 1959, mi ƴettanooma, miɗo yoɓee tawi alaa fof golle kalfinaa-mi, e nder leydi ndi heewaani jagge. Mbinndu-mi Diiso Guwarnama ngam fooɗtude hakkille mum. Hay jaabaade mi ɓe njaabaaki. Ko maa ngijorii-mi ɓe yahde Senegaal, nde ɓe kalfini mi poosto seef diwisiyoŋ. Caggal ɗuum, kalfinaa-mi sosde sarwiis limooje (statistiques) ; ngon-mi heen haa abriil 1960, njah-mi Farayse waɗoyde estaas juɓɓingol (planification). Nde ngartu-mi e lewru ut 1960, neldaa-mi Nuwaasoot, tawi sarwiis am ina heddii tawo Ndar. Mi jooɗiima lebbi keewɗi mi alaa ko mbaɗ-mi. Nii woni, cos-mi dillere sukaaɓe, kuutoraami ngam reende waɗooɓe kawgel Engele e Berwe, caggal ɗum ngontu-mi porfeseer Farayse, Taariik e Ganndal leydi to Liisee Nuwaasoot.
Mbattindii-mi ko wullitaade ma. Mbaɗ-ɗaa kam Gardiiɗo kabinee jaagorgal Jaŋde e Nehdi. Kono oon ina fellitnoo waasde halfinde hay huunde so wonaa tiitar o, sibu o halfini golle ɗe ko Espekteer jaŋde leslesre, meeɗnooɗo wonde mawɗo makko. Nde ngullitii-mi, jaagorgal am hunii wonde ko fayi, ko kippu min ngollortoo. Ɓooyaani njiytu-mi omo suuɗoo kam, omo noddaa oon to jaagorde nder leydi, sibu e oon sahaa kaŋko ardinoo jaagorɗe ɗiɗi ɗee kala. Ko toon ɓe njeewtatnoo toɓɓe ɓurnooɗe himmude ɗee kala, alaa ko o habrata mi so wonaa ngeɗon kon ngalaa faayiida. Ko ndeen njenanaa-mi wonde ngon-mi ko e huywude e nder njuɓɓudi laamu Muritani. Ngolɗoo laawol noon, alaa mo kaaldu-mi hay huunde : ƴettu-mi fooftere am foksineer Farayse garɗo wallitde to bannge karallaagal, njah-mi laawol am.
Kono wonaa ɗum tan mbaɗ-mi ngam heddaade e Muritani. Caggal caɗeele ndañ-mi e golle laamu, miijii-mi waɗde huunde e nokku keeriiɗo. Mbaggin-mi fedde wiyeteende Gassama yo sos catal e Muritani, tawa ko miin halfinaa ɗum. Ngaal catal jeyaa ko e gadiiɗe winnditaade ngam heɓde boowal e nokku njeeygu e nder Nuwaasoot.
Ko wonaa ɗum tan, mi arii jokkondireede ngam sosde fedde njulaagu warga. E ngool laawol en ndañii boom yiyndirde. Haɗi ɗeeɗoo golle ɗiɗi yuumtude ko nanngal am e hitaande 1962, nanngal ngal Muritani laaɓaani e mum.
Ko goonga, ko wattindii ko, Elimaan Kan mo nganniyino-ɗaa waɗde jaagorgal, ariino Ndakaaru ɗaɓɓirde mi, ina gasa tawa ko e ñaagunde ma, arde gollodaade e ma. Kono o tawi ko mi softaani. Minen fof e wonde musiɗɓe, mi waawaani jaɓande mo ɗuum. Kono mi nimsaani, sibu ɓooytaani, geɗe ɗe no njahrata e leydi hee nii, nganndinii kam won oon goonga dowrowo : yo won e Muritani walla e nokkuuji goɗɗi, jaagorɗe mbaɗete hannde ittee janngo. Alaa fof ko gaddanii kam waasde ruttaade e soomaas so Kan natti wonde e guwarnama.
Parti P.A.I. mo njeyanoo-mi e oon sahaa nde ngon-mi Muritani nde, ina joginoo cate e leyɗe Afrik keewɗe. Ngenndiyankooɓe Muritaninaaɓe heewɓe ina keppunoo ko catal makko sosetee e Muritani, kono ardorde makko meeɗaa ɗum jaɓde, subu mum miijaade wonde ngonka politik e faggudu e renndo ka, ɗaɓɓaano ɗum. Oon sahaa, jaayɗe amen e nder Afrik e Orop ina mbonannoo no feewi laamuuji ummiiɗi e Loi-cadre. E ko tin-mi, gaa-gaa binndanɗe ɗiɗi ɗe kimmaani no feewi jaltuɗe e jaaynde nokkuyankoore Ndar, P.A.I. meeɗaa ñiŋde guwarnama walla politik Muritani. Min njahii nii haa min ɗaɓɓiri yiɗɓe amen e sehilaaɓe amen nde njeyetee e Parti Ɓesngu Muritani (P.P.M.) nde sosaa nde.
Miin fof e weleede wonde jaambuur ngam wallitde Muritani, alaa ko ɗum nafi mi to bannge politik kadi.
E hitaande 1959 mi woɗɗinaama Ndar, Muritani neldi mi njillu to hirnaange rewo, sibu laamu Sengaal yiɗaano batu Diiso siynoowo tawa mi e wuro he. E lewru ut 1960, njoñoyaa-mi Nuwaasoot e dow ɗaɓɓaande laamu Senegaal, caggal nanngondire woote ɗe mi tawaaka, baɗnooɗe e Ndar. Aan e hoore ma, hooreejo, a wiyiino mi e oon sahaa, wonde ma a ɗaccu am mi yaha kala ɗo mbelaa-mi, haa heddii Senegaal.
E hitaande 1962 guwarnama Senegaal heɓii kabaruuji ɗi ngoodaani ummoriiɗi e jiiloowo njuɓɓudi Muritaninaajo gooto, kam e jaagorde nder leydi, cabiiɗi nanngal am ɗo Ndar ɗo, e neldegol am to Ndakaaru ɗo cokaa-mi lebbi tati, caggal ɗum ndeenaa mi lebbi joy.
Balɗe 10 sappo ko ndañ-mi ɓoccitaade kasoo, njaltu-mi Ndakaaru, ngar-mi Ndar, pay-mi Rooso. Nde njettii-mi Nuwaasoot jamma 18 abriil, anniya am wonnoo tan ko waalde ɗoon ngam ƴettude ndiwoowa janngo mum, feewde leydi ngoɗndi. Miɗo joginoo biyee am, tee miɗo resananoo palaas. So tawii hannde galle am ina woni e caɗeele, so tawii hannde miɗo fuuna e nder kasoo, mi dañaani wuurde e wellitaare e leydi ngoɗndi e nder Afrik, ko sabu Muritani salanaade mi hay rewde e leydi mum, alaa kay ko haali moolaade e mum. Muritani suɓii ko waɗtude mi e juuɗe Nokku Kisal laamu Senegaal. Alla ina anndi, miɗo waawnoo ɓoccitaade komisariyaa ñalnde jamma altine e ñalnde aljumaa hedde waktu 13ɓo ; kono cuɓinoo-mi ko waɗtude fiyaaku am e juuɗe mon.
Miɗo anndi wonde ngonka Nuwaasoot moƴƴanaano-mi ; miɗo anndi kadi hujjaa dowla (raison d’Etat) alaa ko faalaa. Jaaraa boom, e ooɗoo sahaa, hono no sahaaji ɓennuɗi ɗii nii, alaa mo njoganii-mi heen hay huunde. Waɗi ɗuum, neɗɗo foti tan ko haɓeede haa joofa, hade fodoore yettaade. So ko fodanoo koo yettiima, warde ɓernde alaa ko nafata, jebbilaade ɓuri moƴƴude. Neɗɗo foti wiyde tan : « ko ɗum fodanoo » ! Caggal ɗuum huccitana ko fayi arde, waasa yeeƴtitaade.
Wonaa joganaade ma waɗi mi siftinde ɗee kala, alaa. Addani mi siftinde ɗum, ko e miijo am, caggal ɗiiɗoo kewuuji kala, hay gooto fotaani yooɓtoraade mi salaade gollaade e Muritani. Sibu, mi roŋku nde njah-mi Senegaal. Kono tan, miɗo jooɗtorii mi juumaani nde ngar-mi ɗoo nde, miin fof e nanngenoode e sokenoode oogaa bannge maayo mawngo.
Alaa fof no parti amen tampiniraani guwarnama o. Kono ɗum fof e wayde noon, miɗo teskii, kala nde ɗaɓɓirnoo-mi guwarnama Senegaal golle, mi heɓii ɗe. E hitaande 1963 mi nawanooma Jaagorde Njulaagu, caggal ɗuum batu jaagorɗe nomi mi e ardorde Duɗal Karallaagal ñameele. E heen sahaa kala, mi rokkaama geɗal haa timmi.
Taƴre ɗiɗmere (woni huunde e toɓɓere ɓataake o)
Jooni noon, so a yamirii, hooreejo, mi arta e ngonka nderndera Muritani hannde ka. Ko kaalnoo-mi e ɓataake am ɓennuɗo o, ko huunde nde ngoongɗin-mi. Ko ɗum woni ko miiji-mi tigi tigi.
Miɗo jokki e wiyde wonde mi waawaa faamde ɓaleeɓe Muritani ina mbaawi jaɓde janngude Farayse to ekkol, caloo janngude Arab, ɗemngal diine wonande ko ɓuri heewde e jiknaaɓe maɓɓe. So artii e am, miɗo yaakorii joofnude ko neeɓaani tumbitere adannde «Laawol Arab coñce » mo Lecompte e Ghédira, miin fof e waasde feewnitaade e suudu kasoo ngon-mi ndu (ndu yaynaaka, ɗum noon mi waawaa gollaade jamma). E ko njanngat-mi ko, miɗo waɗa doggol kelme ɗe Pulaar luɓii e Arab. Eɗe keewi no feewi. Ine darji e aadaaji amen wonde « Fuuta Tooro » ummii ko e kelme Arab «uujɓe Thor». Hono no nganndir-ɗaa, helmere «Thor» ndee noon ko nokku nder jookdu Arab, e nder Sinaï. Ndeen, mi goongɗinaano. Kono ganndal seeɗa ganniyankaagal ngal puɗɗii-mi heɓde ngal, addanii kam jaɓde ko ɗum goonga. Ɓurii ɗoon boom, mi goongɗinii ko wiyetee wonde Aarabeeɓe e banii israayiil en ngummii ko e jillondiral hakkunde ɓaleeɓe e Aryeen en. Waɗiino sahaa, hay Allaaji maɓɓe ɗi, ko ɓaleeɓe ngonnoo, tee gooto kala ina faarnortonoo ko ƴiiƴam ɓalejam dogata e ɗaɗi mum ko. Hannde, geɗe ɗe puɗɗiima waylaade. Ngonka hannde kaa kadi kam e hoore mum ko ko wayloytoo. Ko noon aduna yahrata.
To bannge ɗemɗiyaagal, e miijo am, naat-naattondiral ina woodi hakkunde arab e ɗemɗe Afrik. Ɗo fuɗɗoode ɗo, ɗeen ɗemɗe mbattinii e Arab. Haa hannde batte ɗemngal Ejipte ɓooyɗo ngal ɓaleeɓe kaaltanoo, ina tawee e kelmeendi maggal. Kono, caggal gargol Lislaam, Arab battinii no feewi e huunde e ɗemɗe afriknaaje bayɗe no Pulaar.
Ndeke alaa fof hujja mo ɓaleeɓe Muritani njogii ngam salaade janngude Arab. Miɗo reftoo wonde ɗumɗoo ko huunde nde himmaani nde pot-ɗen salaade jaalɗa e nguurndam leydi ndi. Sabaabu fitina koreeji amen ɗi ko goɗɗum. Kuulal sariya baawnungal jaŋde ɗemngal Arab ngal ko hujja gaddanɗo mette mooftanooɗe ko ɓooyi fuccitaade, hono no mooɓondiral Nuwaasoot e sahaa mum.
Won miijiyaŋkooɓe mbasiyii waasde majjikinaade goonga, hay so tawii noon omo war maa. E miijo am, e nder Muritani, waasde suuɗde geɗe ɗe jogoraani warde hay gooto, eɗum waɗi boom ɓural mawngal.
Ɓaleeɓe daande maayo ina tiiɗaa Muritaninaagal mum en. Kono haa e ooɗoo sahaa ɓe ndañaani hiisoreede no wonɓe cuuɗi mum en nii. Alaa e maɓɓe waawɓe wellitaade, so wonaa alanaa en, waawɓe muɓɓude gite e sukkude noppi e jaɓde huunde fof. Ngonka ɓaleeɓe Muritani ina nannda mi heen sahaaji e ngonka Aarabeeɓe Alaserinaaɓe hakkunde 1945 e 1954. Won e banngeeji ngonka koreeji amen ɓuri bonde. To nder, heɓtii yoga e koreeji amen ko ko heɓtii kam ko. Seerndi ɗum tan, ko miin, njaggir-mi hoore am tawo ko no Afriknaajo nii, miɗo waawi wellitaade e dowlaaji Afrik goɗɗi ; ko yoga e maɓɓe mbaawaa ko.
Hol e maɓɓe mo meeɗaa wiyeede ko koɗo, waɗi ɗum jogaade kaayitaaji Muritani tan ko haa daña golle ?
Miijooji njiyaagu ina ndoolni e leydi he. Wonande Muritaninaaɓe heewɓe, kala ɓaleejo ko jiyaaɗo, ko neɗɗo mo timmaani.
Ko ɗii miijooji tawetee to bannge politik. Yeru, wonande won e yimɓe, ɓaleejo fotaani halfineede won ɗiin poostooji jaagorɗe walla ardaade won ɗeen golle ndenndaandi. Yeru goɗɗo ?
Ƴetten yeru e tolno keeweendi ɓaleeɓe e safalɓe e leydi he. E sahaa tuubakooɓe, yimɓe ina kawrunoo wonde safalɓe ko pecce ɗiɗi, ɓaleeɓe ko feccere. Caggal Loi-cadre, woni nde suudu sariyaaji e guwarnama mo keeweendi mum wonnoo safalɓe toɗɗaa, wonti tataɓe nay e nayaɓal. Hannde, limoore tuugneteende ngam feccitaade poostooji depiteeji walla jaagorɗe e rokkude estaasuuji walla golle, hakkunde leƴƴi ɗiɗi ɗi, ko joyaɓe nay wonande safalɓe e joyaɓal wonande ɓaleeɓe. Maa wood wiyɓe, sikke alaa heen, wonde hiisa tuubakooɓe o alaa ɗo tuuginoo. Kono kam, kanko ɓurnoo nuunɗude, sibu limooje hannde ɗe, ngalaa ɗo tuugii kam enne, ellee fayndaare mum en tan ko ustude mbawka won heen leñol, ɓurnana goɗngol ngol. Ɓeydi ɗum hulɓinaade kadi, ko won safalɓe haawtotooɓe hay ndeeɗoo limoore ɓaleeve wattindiinde. So tawii ɗiiɗoo miijooji ndartinaaka, hay gooto anndaa ɗo ɗi payri yimɓe.
Kono noon, siifde kaayit winndannde sariya tan, wiya ina sarɗina wonde leƴƴi nattii e Muritani, ɗuum ñawndataa caɗeele ɗe. Ina wiyee wonde leyɗe sosiyaalisma ko leyɗe hoorameeje, kono ɗeen ina njogii ngalɗoo ɓural : hade maɓɓe yaaɓande tabitinde huunde, ma ɗe kebla yimɓe no moƴƴi, ɓe ummina jeewte, ɓe paccirana yimɓe ɓe e nder parti he, e nder pelle ɓesngu e nder jaayɗe, to rajo, to tele ekn… mbele yimɓe ina paama, njaɓa ko hesɗi ko. Laamu ɓurnoongu saɗtude e winndere he, ko laamu Hitleer. Kono, ko ina wona duuɓi, kala ko o yiɗi e Almaañ, ko ɗuum wontata ko dagii. O naatnii leydi makko e caɗeele teeŋtuɗe, ɓurɗe fof fuuyde. Kono ko kaŋko e jaagorgal makko kumpital, hono Goebbles, paccirantunoo almaañnaaɓe kala politik mo ɓe ummanii, mbele ina faama, jaɓa. Ɗumɗoo ko huunde fotnde miijeede.
E miijo am, caɗeele nderndere Muritani njiñoraaki noon fof. Ko woppude geɗe ɗe, e waasde huccande ɗe, addanta ɗe ɓeydaade saɗtude ñawndude. Sibu, kala huunde, won ɗo yettotoo, waawaa ruttaneede ; wayi ko no ñawu nii, won ɗo heɓata, safrotaako.
Hol ko Muritani hatojini ? Muritani ina hatojini tawo e nehdi nduumiindi leƴƴi mum ɗiɗi ɗi, mbele eɗi paama wonde eɗi ɓadondiri no feewi ; jiidigal majji ɓurii ko gootol e majji kala sikkata ko. Weleede ɗi e metteede ɗi kala, Muritaninaaɓe safalɓe e ɓaleeɓe ko ɓiɗɓe yummiraaɓe, tee ko hoɗdiiɓe, kadi nguurdi e leydi ngootiri.
Ndiin ɗoon nehdi ina foti yahdude e mbayliigaaji juumtuɗi gaddanooji ɓaleeɓe ɓee tinde wonde Muritani ko cuuɗi mum en. Ko ɗumɗoo tan ngonka kaa naamnii.
Naatgol Muritani e Federaasiyoŋ Mali, gaddooje to bannge doosɗe leydi, guwarnama federaal, ceerungal e nder sanɗaaji, calagol jaŋde Arab ekn … ɗee geɗe kala ko peeñirɗi ndeen muuyaande. So ɓaleeɓe Muritani coftanaani ɓallondiral Muritani e Magreb, ɓuri jeyde sabaabu mum ko hulde woto ngonka maɓɓe ka moƴƴaano ka, ɓeydaade buujitaade. Salaare Arab nde wayi ko no dartagol kiiɗal nii, wonaa goɗɗum.
Ko fayti e mbayliigaaji ɗi e koye mum en, miɗo sikki, keeweendi leƴƴi ɗiɗi ɗi kam e ngalu leydi ndi katojinaani e guwarnama federaal. Ɓuri himmude e heñoreede ko tabitinde potal to bannge golle e nder nokkuuji laamu e nokkuuji keeriiɗi.
Geɗel ɗiɗmel ngel ko artude e santaas tataɓe ɗiɗi, tataɓal to suudu sariyaaji e to guwarnama.
A wagginiino yo waɗe hooreejo leydi e cukko mum, tawa ɓe njiidaa leñol. Ngoon miijo ina foti ƴettiteede. Haɗnoo suudu sariyaaji ndu ƴettude ngo e 1961 tan, ko waasde ma tawtoreede jeewte ɗe e waasde ma teeŋtinde mbele miijo ngo ina ɓenna. Ina gasa tawa, ko ɓuri heewde e sahaaji, ko capaato wonata hooreejo leydi ndi. Alaa ko boni e ɗuum, so tawii kay cukko makko o wonaa neɗɗo mo ittataa waɗtataa, tawa ko koohoowo jaɓanaaɗo, cuɓiraaɗo laawol demokaraasi, dokkaaɗo kadi mbaawkaaji tabitɗi.
Eɗen mbaawi ɓeydude heen, lomlomtondiral leƴƴi ɗi to gardagol suudu sariyaaji ndu.
Miɗo sakkita mbayliigu mbattanu ngu jotondiraani hay dara leƴƴi. Ngu yowitii ko e goppugol golle bellitaangol. Ɗumɗoo ko huunde ruttinoore caggal, bonnoore politik Muritani. Neɗɗo foti jaɓde laawol parti ko tawa heblaama no moƴƴi. So tawii taƴondiral waɗii, joom mum ina foti jogaade nuunɗal yaltude. So tawii o waɗaani ɗuum, o muñanaama haa woote njontii, maa laaɓoy.
Hooreejo leydi, miɗo yenanaa so ɗiiɗoo mbayliigaaji cakkitaaɗi dow ɗi tabitinaama (potal to bannge golle, tataɓe ɗiɗi – tataɓal, cukko hooreejo leydi, lomlomtondiral to ardorde suudu sariyaaji), so tawii ɗi tabitinaama nde foti nde, ma ɗi ngartir hakkillaaji ɓaleeɓe, ɓe njenanee wonde ko goonga e men, eɗen njiɗi tigi mahde Ngenndi Muritani.
Ko goonga noon ina waɗi safalɓe seɓɓitiiɓe ɓe njaɓataa faamde ɗum. Kono so tawii pellital ina woodi tan, hakilantaagal wattinta ko foolde.
Ɓuri fof haawde mi e ngonka politik Muritani ka, ko ngootaagu tabitinaangu to bannge politik kam e cosgol Parti Ɓesngu. Kala gannduɗo ngonka politik leydi ndi e oon sahaa, ndeereeru e yiɗde wonde yimɓe ɓe, kam e ɓerɗe mum en, ina anndi ko huunde mawnde mbaɗ-ɗaa ɗo.
Ɓayri a waawii waɗde ɗuum, mi yiyaani ko haɗat maa waawde welditinde ɓiɗɓe yummiraaɓe hono Muritaninaaɓe safalɓe e ɓaleeɓe.
To bannge am, miɗo duwano maa : yo Alla walle.
Tesko : Miɗo ñaagimaa nde njamirtaa kam bayyinde ooɗoo ɓataake no woori nii, e jaayɗe Muritani, ngam dogde nananti. Njamiraa mi kadi sarde heen tumbitte. Waɗi ɗuum ko toɓɓe kaalaaɗe heen ɗe, ina toɗɗii kam haa ɗoon waawi haaɗde. Gila e jooni, miɗo wiy maa, a jaaraama.
Aamadu Gay, Jiiloowo njuɓɓudi gonɗo e kasoo ko Camp Pénal Ndakaaru
Ndakaaru, ñalnde 26 abriil 1966
fulo : Bookara Aamadu Bah


text:
Holi goŋnɗo Abu Soh?
Gorko dawriyaŋke maalinaajo,
O jibinaa ko hitaande 1953 to wuro Gaawinane (e nder diwaandu ñoro du Sahel, Maali)
Caggal jaŋnɗe makko leyiije to wuro Gaawinane hakkunde 1960 kañe e 1965, Abu Soh waɗoyii jaŋnɗe mum hakkundeereje to lisee Badalabugu Bamako
Ko ton woni ko’o heɓii seedaantagal (baccalaureat)
E caltuka gannde ɗemɗe E htnd 1972.
Mo dañii baawal e administration générale kañum e hakeeji yimɓe
To suudu jaŋngirdu wiyteendu( École nationale d’administration du Mali) e htnd 1976.
Mo natii e golle reŋndo ( intégrant la fonction publique)
Mo waɗi guwernoora region moɓti, mo wonoo jogiiɗo ginol golle marɗe e diwaanduuji,
Haa e nder duuɓi keewɗi,
E htnd 1991, mo laatiki hooreejo kabine jagoorɗo kumaniiɗo kabaaru ko ndema, mo jogiima gini gollirɗe toowɗe keewɗe e nder golloreɗe laamu,
Mo woni conseiller tekniki jagoorɗo Aranɗo,
Gollootoɗo E fedde wiyteende (haut commissariat des nations unies pour les réfugiés)
Hooreejo golloorde
Unité d’appui à l’exécution nationale,
E siilo htnd 2005
Mo waɗaama guwerneer region Segu.
09 seeɗto 2009 hooreejo leydi ndin amadu tumani tuure waɗii mo Koolaaɗo kuuɓal ngam nawurde golloorde office du Niger yeeso
E waylugol jagoorɗe modibbo Sidibe 06 seeɗto 2011
Mo woni cuɓaaɗo jagoorɗo Aranɗo ngam nawrude nokku office du Niger yeeso,
E nder gouvernement mo siise mayam kaydama Sidibe.
Iwdi ko Hello pinal, firti ɗun ko Issa Kulibali


text:
Dennde Nde / Dene Ɗe
Dennde ko
Innde renndinnde
Dennde ina waawi ɓaggeede e fannu
Puɗol
.
Teelal Dennde ko Dennde, keewal mum ko Dene.
Firo
Ɓiɓɓe deenerol bayɗe no paali ni, nder faandu ndu waɗa poɗɗe e kaaɗdi
Ɓiɗɗo leɗɗe
ko puɗol ina ñaamee, ko huunde muliɗnde, nder mum ina waɗi kaaɗdi e poɗɗe, ina ŋaale.
Ɓeydou firo woɗngo
Dennde e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Dennde e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Dennde
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Dennde
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Dennde


text:
“Hay gommbal ɓe palaani heen !” Ko tiitoonde winndannde jogornde yaltude e Fooyre Ɓamtaare tŋ 103 (maayirɗe settaambar 2012), yowitiinde e dartingol golle Sahel TV, gooto e teleeji keɓnooɗi yamiroore ɗii. Ɗum dey woni « taaɓaaki fukkii ». Tele oo ko fuɗɗii golle koo ɓooyaani. Kono gila o fuɗɗii, yimɓe fof ina kawri ko kanko fof ɓuri hollitde mbaadi Muritani tigi-rigi, sibu leƴƴi leydi ndii fof, e ɗemɗe mum en, ina ndañi heen geɗal ngal meeɗaa dañde e tele ngenndi oo, walla e teleeji goɗɗi, ko nanndi e Chingiti TV,
“Hay gommbal ɓe palaani heen !” Ko tiitoonde winndannde jogornde yaltude e Fooyre Ɓamtaare tŋ 103 (maayirɗe settaambar 2012), yowitiinde e dartingol golle Sahel TV, gooto e teleeji keɓnooɗi yamiroore ɗii. Ɗum dey woni « taaɓaaki fukkii ». Tele oo ko fuɗɗii golle koo ɓooyaani. Kono gila o fuɗɗii, yimɓe fof ina kawri ko kanko fof ɓuri hollitde mbaadi Muritani tigi-rigi, sibu leƴƴi leydi ndii fof, e ɗemɗe mum en, ina ndañi heen geɗal ngal meeɗaa dañde e tele ngenndi oo, walla e teleeji goɗɗi, ko nanndi e Chingiti TV, ɗo nganndu-ɗaa ko pinal gootal tan hollitee heen. Ina wayi no, ko ɗuum addani mo caɗeele, sibu jom en kaalisaaji ɓee, mbiyi njiɗaa ɗuum. Won wiyɓe boom ɓe pawaani heen gommbal, ɓe mbiyi ko tele oo « ina heewi kowri en ». Nii woni ɓe calii yoɓde gollotooɓe ɓee, fotde lebbi tati.
Gardiiɗo tele oo, hono Bah wul Saalek, wiyi ɓe, so ɗuum welaani ɓe, kañum ko goppoowo ɗowngo tele oo. O hollitii kadi, gaa gaa yiɗde makko, wonde tele oo alaa ko waɗi so wonaa ɗooftaade ko HAPA yamiri koo, so rokkude ɗemngal Arab hedde 60%, ko heddii koo feccee hakkunde ɗemɗe ngenndiije keddiiɗe ɗee yantude e Farayse. O wiyi omo fotndi heen fof, « mi moyataa muk laawol ndew-mi ngol, so yiɗii ɓe ngitta mi ». Ɗum noon ma a taw pot-ɗen faamde heen tan, ko jom jawdi en ɓee, njiɗaa yiyde leƴƴi Muritani keddiiɗi ɗii e tele hee. Ɓeen ngoni Ehel Ghadda en, ɓeen ɓe luulndo heewi yooɓtoraade ɓallaade mawɗo leydi oo. Ko jooni kadi paam-ɗen ko haɗnoo won ɓeen ɗaɓɓunooɓe yamiroore rokkeede teleeji, heɓde ndeen yamiroore.
Ɗum noon, eɗen njaajnii heen e Fooyre Ɓamtaare tonngoode 103, ina juuti nii heen.
Jiiloowo